text:
अगर जातिगत समीकरण के देखल जाए त 11 अगड़ी जाति सं... 9 पिछड़ी जाति सं 4 अत्यंत पिछड़ी जाति सं आओर 4टा मंत्री एससी सं छथिन्ह. दूटा मुस्लिम विधायक सेहो मंत्री बनाएल गेलाह.
नवका- पुरनका लेख सर्च करु...
नीतीश बनलाह मुख्यमंत्री
नीतीश कुमार फेर सं बिहार के मुख्यमंत्री बनि गेलाह. पटना के गांधी मैदान मे राज्यपाल देवानंद कुंवर हुनका पद आओर गोपनीयता के शपथ देललखिन्ह.
बिहार विधानसभा चुनाव मे मिलल भारी बहुमत के बाद नीतीश जी लगातार दोसर बेर मुख्यमंत्री बनलाह. ई हुनकर मुख्यमंत्री के रूप मे तेसर कार्यकाल छनि.
नीतीश जीक बाद सुशील कुमाल मोदी सेहो शपथ लेलखिन्ह. उम्मीद अछि ओ फेर सं उपमुख्यमंत्री बनल रहताह. हिनका दूनु के बाद 28टा आओर मंत्री शपथ लेलखिन्ह.
दोसर 28टा जे मंत्री शपथ लेलखिन्ह ओहि मे 18 नीतीश जीक पार्टी जेडीयू सं छथिन्ह आओर 10 सुशील मोदी जीक पार्टी बीजेपी सं. पिछला बेर के जकां एहि बेर सेहो जेडीयू-बीजेपी के गठबंधन सरकार अछि.
गांधी मैदान मे भेल एहि शपथ ग्रहण समारोह मे कइटा केंद्रीय नेता शामिल भेलखिन्ह. जेहि मे लालकृष्ण आडवाणी...शरद यादव... नितिन गडकरी... अरुण जेटली... सुषमा स्वराज शामिल छथिन्ह.
अगर जातिगत समीकरण के देखल जाए त 11 अगड़ी जाति सं... 9 पिछड़ी जाति सं 4 अत्यंत पिछड़ी जाति सं आओर 4टा मंत्री एससी सं छथिन्ह. दूटा मुस्लिम विधायक सेहो मंत्री बनाएल गेलाह.
अगर जातिगत समीकरण के देखल जाए त 11 अगड़ी जाति सं... 9 पिछड़ी जाति सं 4 अत्यंत पिछड़ी जाति सं आओर 4टा मंत्री एससी सं छथिन्ह. दूटा मुस्लिम विधायक सेहो मंत्री बनाएल गेलाह.
जेडीयू सं जे विधायक फेर सं मंत्री बनलाह ओहि मे विजय कुमार चौधरी... रमई राम... श्याम रजक... विजेन्द्र प्रसाद यादव... नरेन्द्र नारायण यादव... वृषिण पटेल... रेणु कुमारी... जीतन राम मांझी... गौतम सिंह... दामोदर राउत... शाहिद अली खान आओर हरिप्रसाद साह शामिल छथिन्ह.
पिछला सरकार मे किछ दिन मंत्री रहल नीतीश मिश्र जी सेहो शपथ लेलाह ओ बीच मे मंत्री पद सं हटि गेल छलखिन्ह. मिश्र जी पूर्व मुख्यमंत्री जगन्नाथ मिश्रजीक सुपुत्र छथिन्ह.
हिनका संग नीतीश कुमार जीक पार्टी सं परवीन अमानुल्लाह...भीम सिंह...अवधेष कुशवाहा आओर पीके शाही जी सेहो मंत्री पद के शपथ लेलखिन्ह.
बीजेपी कोटा सं देखल जाए त सुशील मोदी जीक संग नंदकिशोर यादव...अश्विनी कुमार चौबे... प्रेम कुमार... गिरिराज सिंह... जनार्दन सिग्रीवाल फेर सं मंत्री बनलाह.
बीजेपी के नवका चेहरा मे सं सुखदा पांडे... सुनील कुमार पिंटू... सत्यदेव नारायण आर्य आओर रामाधर सिंह शामिल छथिन्ह.
सदस्यता लें टिप्पणियाँ भेजें (Atom)


c: text/html

text:
इटालियन भाषा
इटालियन (अथवा इटलियन) भाषा (Italiano ईटालियानो) इटली के मुख्य आ राष्ट्रियभाषा छी। ई हिन्द-यूरोपीय भाषा-परिवार के रोमान्स शाखामे आवैत अछि। एकर जननी ल्याटिन छी। एकर लिपि रोमन लिपि छी। ई स्विजरल्याण्ड के दुईटा क्याण्टन के सेहो राष्ट्रियभाषा छी। कोर्सिका (फ्रान्सीसी), त्रियेस्ते (यूगोस्लाविया) के किछ भाग तथा सानमारीनो के छोट प्रजातन्त्रमे सेहो इटालियन बाजल जाइत अछि।[१][२]
इटली के बोलीसभसंपादित करें
इटली मे अनेक बोलीसभ बाजल जाइत अछि जाहिमे सँ किछ त साहित्यिक इटालियनसँ बहुत भिन्न प्रतीत होइत अछि। ई सभ बोलीसभमे परस्पर एतेक भेद अछि जे उत्तरी इटली के लोन्बार्द प्रान्तक निवासी दक्षिणी इटली के कालाब्रिया के बोली शायद ही समझ सकत् वा रोममे बसोबास करै वाला केवल साहित्यिक इटालियन जनै वाला विदेशी रोमानो बोली (रोम के त्राएतेवेरे समाज के बोली) के शायद ही समझ सकत्। इटालियन बोलीसभक नाम इटालियन प्रान्तसभक सीमासभसँ हल्का-फूल्का मिलैत अछि। स्विजरल्याण्डसँ मिलि गेल उत्तरी इटली के किछ भागसभमे लादीन वर्ग के बोलीसभ बाजल जाइत् अछि-जे रोमान्स बोलीसभ छी; स्विजरल्याण्डमे सेहो लादीनी बाजल जाइत अछि। वेनत्सियन बोलीसभ इटली के उत्तरी पश्चिमी भागमे बाजल जाइत् अछि, भेनिस नगर एकर प्रतिनिधि केन्द्र कहल जाऽ सकैऽ छी। पीमौते, लिगूरिया, लोम्बार्दिया तथा एमीलिया प्रान्तसभमे एहि सभ नामसभक बोलीसभ बाजल जाइत् अछि जे किछ-किछ फ्रान्सीसी बोलीसभसँ मिलैत अछि। ल्याटिन के अन्त्य स्वर के एहिमे लोप भऽ जाइत अछि-उदाहरणार्थ फात्तसभ (तोस्कानो), फेत्त (पीमोतेसे) ओत्तो, ओत (आठ)। तोस्काना प्रान्तमे तोस्काना वर्ग के बोलीसभ बाजल जाइत् अछि। साहित्यिक इटालियन के आधार तोस्काना प्रान्त के, विशेषकरि के फ्लोरेन्स के बोली (फियोरेम्तीबो) रहल अछि। ई ल्याटिन के अधिक समीप कहल जाऽ सकैऽ छी। कंठ्य के महाप्राण उच्चारण एकर प्रमुख विशेषता अछि-यथा कासा, कहासा (घर)। उत्तरी आ दक्षिणी बोलीसभक क्षेत्रसभक बीचमे होए के कारण सेहो एहिमे दुनु वर्गसभक विशेषतासभ किछ-किछ समन्वित भऽ गेल अछि। उत्तरी कोर्सिका के बोली तोस्कानोसँ मिलैत अछि। लान्सियो (रोम केन्द्र), ऊम्बिया (पेरूज्या केन्द्र) तथा मार्के के बोलीसभक एक वर्गमे रखल जाऽ सकैऽ छी आ दक्षिण के बोलीसभमे अब्रूज्जी, काम्पानिया (नेपल्स प्रधान केन्द्र), कालाब्रिया, पूल्या आ सिसिली के बोलीसभ प्रमुख अछि-एकर सभसँ प्रमुख विशेषता ल्याटिन के संयुक्त व्यञ्जन ण्ड के स्थान पर न्न, म्ब के स्थान पर म्म, ल्ल के स्थान ड्ड के भऽ जानाए सार्देन्या के बोलीसभ इटालियनसँ भिन्न अछि।
एक ही मूल स्रोतसँ विकसित होएतो एकर भिन्नता ई बोलीसभमे कदाचित् ल्याटिन के भिन्न प्रकारसँ उच्चारण करै मे आवि गेल होएत्। बाहरी आक्रमणसभक सेहो प्रभाव पडल होएत्। इटली के बोलीसभमे सुन्दर ग्राम्य गीत अछि जेकर अखन सङ्ग्रह भऽ रहल अछि आ अध्ययन सेहो कएल जाऽ रहल अछि। बोलीसभमे सजीवता आ व्यञ्जनाशक्ति पर्याप्त अछि। नोपोलीतानो के लोकगीत त अधिक प्रसिद्ध अछि।
साहित्यिक भाषासंपादित करें
९हम शताब्दी के आरम्भ के एक पहिल "इन्दोवीनेल्लो वेरोनेसे" (वेरोना के पहिने) मिलैत अछि जाहिमे आधुनिक इटालियन भाषा के शब्दसभक प्रयोग भेल अछि। ओकर पूर्व के सेहो ल्याटिनी अपभ्रंश (लातीनो बोल्गारे) के प्रयोग ल्याटिनीमे लिखल गेल हिसाब के कागजपत्रसभमे मिलैत अछि जे आधुनिक भाषाके प्रारम्भ के सूचना दैत् अछि। सातम् आ आठम् शताब्दीमे लिखित पत्रसभमे स्थानसभक नाम तथा किछ शब्दसभक रूपमे मिलैत अछि जे नवीन भाषा के द्योतक छी। साहित्यिक ल्याटिनी आ जनसामान्य के बोलीमे हल्का-हल्का अन्तर बढित गेल आ बोली के ल्याटिनीसँ ही आधुनिक इटालियनक विकास भेल। ई बोली के अनेक नमूनासभ मिलैत अछि। सन् ९६० मे मोन्तेकास्सीनो के मठ के सीमा के पञ्चायत के प्रसङ्गमे एक गवाही के बयान तत्कालीन बोलीमे मिलैत अछि; एहि प्रकारक बोली तथा ल्याटिनी अपभ्रंशमे लिखित लेख रोमक सन्त क्लेमेन्ते के गिरजामे मिलैत है। ऊम्ब्रिया तथा मार्के मे सेहो ११हम १२हम शताब्दीक भाषा के नमूनासभ धार्मिक स्वीकारोक्तिसभक रूपमे मिलैत अछि, मुद्दा इटालियन भाषा के पद्यबद्ध रचनासभक उदाहरण सिसिलीक सम्राट् फ्रेडरिक द्वितीय (१३हम शताब्दी) के दरबारी कविसभ के मिलैत अछि। ई कवितासभ सिसिली के बोलीमे रचल गेल होएत्। श्रृङ्गार ही ई कवितासभक प्रधान विषय छी। पिएर देल्ला विन्या, याकोपो द अक्वीनो आदि अनेक पद्यरचयिता फ्रेडरिक के दरबारमे छल। ओ स्वयम् कवि छल।
वेनेवेत्तो के युद्ध के पश्चात् साहित्यिक आ सांस्कृतिक केन्द्र सिसिली के बजाय तोस्काना भऽ गेल जतय शृङ्गारविषयक गीतिकाव्य के रचना भेल, गूइत्तोने देल वीवा द आरेज्जो (मृत्यु १२९४ ई.) ई धारा के प्रधान कवि छल। फ्लोरेन्स, पीसा, लूक्का तथा आरेज्जोमे ई कालमे अनेक कविसभ तत्कालीन बोलीमे कवितासभ लिखीलक्। बोलोन (इता. बोलोन्या) मे साहित्यिक भाषा के रूप स्थिर करवाक प्रयास कएल गेल। सिसिली आ तोस्काना काव्यधारासभ साहित्यिक इटालियन के जे रूप प्रस्तुत केलक ओकरा अन्तिम आ स्थिर रूप देलक "दोल्चे स्तील नोवो" (मीठगर नवीन शैली) के कविसभ। ई कविसभ कलात्मक संयम, परिष्कृत रुचि तथा परिमार्जित समृद्ध भाषाक एहन रूप रखलक् जे आगा के बहुतरास शताब्दी के इटालियन लेखक ओकर आदर्श मानि के एहिमे लिखैत रहत्। दांते अलीमिएरी (१२६५-१३२१) एहि नवीन शैलीमे, तोस्काना के बोलीमे, अपन महान कृति "दिवीना कोमेदिया" लिखलक्। दांते "कोन्वीविओ" मे गद्य के सेहो परिष्कृत रूप प्रस्तुत केलक आ गूइदो फाबा तथा गूइत्तोने द आरेज्जो के कृत्रिम तथा साधारण बोलचाल के भाषासँ भिन्न स्वाभाविक गद्य के रूप उपस्थित केलक। दांते तथा "दोचे स्तील नोवो" के अन्य अनुयायीसभमे अग्रगण्य अछि फ्रोन्चेस्को, पेत्रार्का आ ज्वोवान्नी बोक्काच्यो। पेत्रार्का फ्लोरेन्स के भाषा के परिमार्जित रूप प्रदान केलक तथा ओकरा व्यवस्थित केलक। पेत्रार्का के कवितासभ आ बोक्काच्चो के कथासभ इटालियन साहित्यिक भाषा के अत्यन्त सुव्यवस्थित रूप आगा रखलक्। पाछा के लेखकसभ दांते, पेत्रार्का आ बोक्काच्यो के कृतिसभसँ शताब्दी धरि प्रेरणा ग्रहण केलक।
१५हम शताब्दीमे ल्याटिनी के प्राचीन साहित्य के प्रशंसकसभ ल्याटिनी के चलावे के चेष्टा केलक आ प्राचीन सभ्यता के अध्ययनवादीसभ (मानवतावादी-म्यानिस्ट) नवीन साहित्यिक भाषा बनावे के चेष्टा केलक, मुद्दा एही ल्याटिनी प्राचीन ल्याटिनीसँ भिन्न छल। ई प्रवृत्ति के फलस्वरूप साहित्यिक भाषा के रूप कि होएत्, ई समस्या खाड भऽ गेल। एक दल विभिन्न बोलीसभ के किछ तत्व लके एक नयाँ साहित्यिक भाषा गढि के पक्षमे छल, एक दल तोस्काना, विशेषकर फ्लोरेन्स के बोली के ई स्थान देए के पक्षमे छल आ एक दल, जाहिमे पिएतरो बेम्बो (१४७०-१५८७) प्रमुख छल, चाहैत छल जे दांते, पेत्रार्का आ बोक्काच्यो के भाषा के ही आदर्श मानल जाए। म्याकियावेली सेहो फियोरेम्तीनो के ही पक्ष लेलक। तोस्काना की ही बोली साहित्यिक भाषा के पद पर प्रतिष्ठित भऽ गेल। आगा सन् १६१२ मे क्रूस्का एकेडेमी इटालियन भाषा के प्रथम शब्दकोश प्रकाशित केलक जे साहित्यिक भाषा के रूप के स्थिर करवाकमे सहायता प्रदान केलक।
१८हम शताब्दीमे एक नयाँ स्थिति आएल। इटालियन भाषा पर फ्रेन्च के अत्यधिक प्रभाव पडनाए शुरू भेल। फ्रेन्च विचारधारा, शैली, शब्दावली तथा वाक्यांशसभसँ आ मुहावरा के अनुवादसभसँ इटालियन भाषाके गति रुकि गेल। फ्रान्सीसी बुद्धिवादी आन्दोलन ओकर प्रधान कारण छल। इटालियन भाषा के अनेक लेखकसभ-आल्गारोत्ती, वेर्री, बेक्कारिया- नि:संकोच फ्रेन्च के अनुसरण केलक। शुद्ध इटालियन के पक्षपाती एहिसँ बहुत दु:खित भेल। मिलान के निवासी अलेस्सान्द्रो मान्जोनी (१७७५-१८७३) ई स्थिति के सुलझौलक्। राष्ट्र के एकता के लेल ओ एक भाषा के होनाए आवश्यक मनैत छल आ फ्लोरेन्स के भाषा के ओ स्थान के उपयुक्त समझैत् छल। अपन उपन्यास "ई प्रोमेस्सी स्पोसी" (सगाई भेल) मे फ्लोरेन्स के भाषा के साहित्यिक आदर्श रूप ओ स्थापित केलक आ एहि प्रकार तोस्काना के भाषा ही अन्तिम रूपसँ साहित्यिक भाषा बनि गेल। इटली के राजनीतिक एकता प्राप्त करि लेए के बाद ई समस्या निश्चित रूपसँ हल भऽ गेल।
सन्दर्भ सामग्रीसभसंपादित करें
- Simone, Raffaele (2010). Enciclopedia dell'italiano. Treccani.
- Berloco, Fabrizio (2018). The Big Book of Italian Verbs: 900 Fully Conjugated Verbs in All Tenses. With IPA Transcription, 2nd Edition. Lengu. आइएसबिएन 9788894034813. https://books.google.co.in/books?id=DYynDwAAQBAJ&pg=PA1#v=onepage&q&f=false.
- Palermo, Massimo (2015). Linguistica italiana. Il Mulino. आइएसबिएन 9788815258847.

robotstxt: allowed

filter: keep


text:
महालङ्गुर हिमश्रृङ्खला
महालङ्गुर हिमश्रृङ्खला हिमालयक एक भाग छी जे पूर्वोत्तर नेपाल आ दक्षिण-मध्य तिब्बतमे अवस्थित अछि । ई पूर्वमे नाङ्गपा ला नामक दर्रासँ पश्चिममे अरुण नदीधरि विस्तारित अछि । हिमालयके उपभागक दृष्टिसँ एकर पश्चिममे खुम्बु हिमालय (जकर आगा पश्चिममे रोल्वालिङ हिमालय) आ पूर्वमे कञ्चनजङ्घा हिमालय आबैत अछि । पृथ्वीके छ सर्वोच्च हिमालयमे सँ चारि हिमालयसभ, सगरमाथा, ल्होचे, मकालु आ चोयु हिमालय - एहिमे शामिल अछि ।[१] एकर तिब्बती भागमे रोङ्गबुक हिमनदी आ काङ्गशुङ हिमनदी बहैत अछि जबकि नेपाल भागमे बरुण नदी, नोजुम्बा, खुम्बु हिमनदी बहैत अछि । ई सभ उत्तर आ पूर्वमे अरुण नदीद्वारा आ दक्षिणमे दुधकोशी नदीद्वारा कोशी नदीके जल प्रदान करैत अछि ।
चित्र दीर्घासंपादित करें
सन्दर्भ सामग्रीसभसंपादित करें
- ↑ H. Adams Carter (१९८५), "Classification of the Himalaya", American Alpine Journal 27 (59), American Alpine Club, पृ: 116–120, अन्तिम पहुँच मई १, २०११।


text:
मैथिली कथा साहित्यमे लिलीरेक योगदानAuthor(s):
विजय शंकर पंडितAbstract:
लिलीरेकें कथा कहऽ अबैत छन्हि। हिनक कथा कहवाक शैली शास्त्रीय संगीत पर आधारित रहैत अछि। राग-रागिनीक राग-ताल आ लयमे निवद्ध हिनक कथा क्रमिक आरम्भ होइत अछि, बढ़ेत जाइत अछि आ पाठक-पाठिकाक प्राण चेतनाकें सम्मोहित कऽ लैत अछि। हिनक कथामे चित्रात्मक वर्णन भेटैत अछि। जेना लिलीरे जखन भोजनक चर्चा करैत छथि तँ मात्र भोजन कहिकऽ नहि निकलि जाइत छथि। ओ भनसाघरक सेहो चर्चा करैत छथि। चुल्हा-चैकीक गप्प सेहो करैत छथि। तरकारी तीमन, मसाला, भनसाघरमे सासु पुतोहुक आ दियादनीक गप्प करैत छथि। बहिनदाइ, भौजी, बेटी-भतीजी सभक गप्प करैत छथि। एहि तरहें ई अपन कथाक माध्यम सँ रोचक तथ्य प्रस्तुत करबामे सक्षम भऽ जाइत छथि। लिलीरे कठिनसँ कठिन बात कहैत छथि मुदा कहबाक ढंग तेहन ललितगर होइत छन्हि जे हिनक कथा अन्यन्त चर्चित आ लोकप्रिय भऽ जाइत छन्हि। हिनक कथामे उत्सुकता बनल रहैत अछि। उत्सुकता क्रमिक बढत जाइत अछि। बीच-बीचमे रसक वर्षा करैत जाइत छथि। लोक जतबाकाल हिनक कथा पढेत रहैत अछि, दिन दुनियाँ बिसरि जाइत अछि। हिनक कथाक अन्त स्वाभाविक रूपमे होइत अछि। कतहु कोनो चमत्कार नहि। कतहु कोनो नाटकीयता नहि। सहज स्वाभाविक रूपमे कथाक अन्त होइत छैक। ई कथामे कतहु झुठ बात नहि लिखैत छथि। हिनक कथ्य, कथानक, पात्र, वातावरण सबटा हिनक अप्पन जीयल, देखल, भोगल रहैत छन्हि। यैह कारण अछि जे हिनक कथा विश्वसनीय होइत अछि।Pages: 246-247 | Views: 288 | Downloads: 56Download Full Article: Click Here
How to cite this article:
विजय शंकर पंडित. मैथिली कथा साहित्यमे लिलीरेक योगदान. Int J Adv Acad Stud 2020;2(1):246-247.


text:
मधेपुरा । मधेपुरा मे प्रस्तावित ग्रीन फील्ड विद्युत रेल इंजन कारखाना क भाग्य 31 अगस्त कए खुलि सकैत अछि। कई बेर रद़द भ चुकल तारीख क बाद केंद्र सरकार एकर वित्तीय निविदा लेल फेर स 31 अगस्तक तारीख निर्धारित केलक अछि। तकनीकी निविदा लेल चारिटा अंतरराष्ट्रीय कंपनी सीमेन्स, बोम बार्डियर्स, जीई आ आरस्ट्रांग चुनल गेल अछि। सब किछु ठीक रहल त 31 अगस्त कए वित्तीय निविदा खुललाक बाद एहि कारखाना क निर्माण क गति तेज होएत । अंतिम रूप स कोनो कंपनी क चयन त 31 कए बाद बुझना जायत, मुदा सूत्र क मानि त अमेरिकी कंपनी जीई आ बोम बार्डियर्स क बीच मुख्य मुकाबला अछि ।
उल्लेखनीय अछि जे एहि कारखाना कए प्राथमिकता द केंद्र सरकार ‘मेक इन इंडिया’ प्रोजेक्ट मे एकरा बिहार क मॉडल प्रोजेक्ट बनेबाक फैसला लेलक अछि। कारखाना स लकए इंजन निर्माण क काज अंतरराष्ट्रीय स्तर क कंपनी करत। वर्तमान मे इ प्रोजेक्ट 13 सौ करोड़ रुपये क अछि। एहि ठाम प्रतिवर्ष 12 हजार अश्वशक्ति (हॉर्स पावर) क आठ सौ विद्युत रेल इंजन क निर्माण होएत। चार सौ देश क जरूरत पूरा ककरत जखनकि शेष विदेश मे बेचल जाएत।
कारखाना लेल 965.42 एकड़ भूमि क दरकार अछि। भूमि-अधिग्रहण मे मुआवजा पर किसान सब आपत्ति दर्ज करा रखने छथि। हुनकर मांग अछि जे मौजूदा बाजार मूल्य स चौगुना मुआवजा देल जाए। जिला भू-अर्जन शाखा स प्राप्त जानकारी क अनुसार भूमि क अधिग्रहण रेलवे भू-अर्जन अधिनियम-2008 क तहत भेल अछि। एहि लेल ओहि अधिनियम क तहत निर्धारित मुआवजा सेहो देय होएत। बहरहाल, अधिग्रहित तीन सौ एकड़ भूमि क मालिक कए सूचना जारी क कहल गेल अछि जे अगर ओ स्वेच्छा स जमीन खाली क समर्पित करैत छथि त 60 फीसद प्रोत्साहन राशि अलग स देय होएत। जिलाधिकारी अबरार अहमद कमर क कहब अछि जे भूमि अधिग्रहण क कार्रवाई चलि रहल अछि। किसान आ रेलवे एक-दोसर क शर्त कए नहि मानता तखन नियमानुसार आरबिट्रेटर नियुक्त कैल जाएत आ ओकर फैसला सब कए मान्य होएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
समदिया
पटना। डेहरी-ऑन-सोन आ सोननगर क रूट रिले इंटरलॉकिंग कार्य पूर्ण भ गेल आ तिहरी ब्रांड गेंज रेल लाईन वाला तीन किलोमीटर लम्बा पुल भारतीय रेल लेल गौरव बनि गेल। सम्पूर्ण भारतीय रेल मे इ इकलौता एहन पुल अछि जाहि पर एक संग तीनटा ट्रेन या छह लांग हॉल मालगाड़ी ट्रेन क परिचालन कैल जा रहल अछि। दिल्ली-कोलकाता रेलखंड पर डेहरी-सोननगर ब्रिज देश क कोयला परिवहन लेल सबस व्यस्ततम ग्रैंड कॉर्ड लिंक अछि। एहि रेल पुल पर प्रतिदिन करीब सवा दो सौ मेल, पैसेंजर आ मालगाड़ी क परिचालन होइत अछि आ लगभग हर दस मिनट मे एकटा ट्रेन एहि रेल पुल स गुजरैत अछि।
बता दी जे एहि न0 रेल पुल क समांतर 10052 हजार फीट लम्बे पुरान रेल पुल क निर्माण आयरन गिरडर्स आ पैघ-पैघ पाथर स भेल अछि। ओहि समय स्विट्जरलैंड क टे-बिरीज क लम्बाई 10527 क बाद विश्व क सबस लम्बा रेल पुल यैह छल। 93टा खंभा वाला एहि रेल पुल मे एकटा खंभा स दोसर खंभा क कुल दूरी 33 मीटर अछि। एहि पुरान रेल पुल क निर्माण कार्य 1897 मे चालू भेल छल आ 27 फरवरी, 1900 मे एहि पर ट्रेन क परिचालन शुरू भेल छल। करीब 119 साल बाद नव रेल पुल भारतीय रेल लेल गौरव क विषय बनल।
एहि महत्वाकांक्षी परियोजना कए मूर्त रूप मे सामने एला पर मुगलसराय मंडल आ पूर्व मध्य रेल हाजीपुर क कई इंजीनियर आ अधिकारीक टीम सबसे पहिने एकर ड्रोन स सर्वेक्षण केलथि फेर एकर सूचना रेल मंत्रालय आ बोर्ड कए देलथि। डेहरी-सोननगर क नोडल पदाधिकारी रहल ब्रजेश कुमार यादव कहला जे इ पूर्व मध्य रेल लेल पैघ उपलब्धि अछि।


text:
नवका- पुरनका लेख सर्च करु...
एहि देश मे कहिया धरि मरैत रहत बिहारी
पिछला एक माह स जातिक आधार पर मतदान करि रहल लोक मे एक बेर फेर बिहारीपन जागि गेल अछि। छठि क मौका पर जखन बिहार मे अपराध बंद रहैत अछि, तखने असम मे एक बेर फेर 30टा बिहारी कए हत्या करि देल गेल। प्रतिबंधित संगठन नेशनल डेमोक्रेटिक फ्रंट ऑफ बोडोलैंड (एनडीएफबी) क सदस्य पिछल तीन दिन मे करीब 30 गोटे कए केवल एहि कारण स मारी देलथि जे ओ नौकरी तकबा लेल असम गेल छलथि। एहि ठाम छिटपुट हमला क दास्तां त काफी लंबा अछि। कई बेर एहि ठाम बिहारी कए गाजर-मूली जेकां काटल गेल अछि। जेकरा मारल गेल, ओकर केवल एकटा दोष छल जे ओ बिहारी छल आ अपन देस से दूर देश मे रोजगार तकबा लेल गेल छल। 10 साल पहिने असम मे अल्फा बिहार क 70टा कामगार कए मौत क घाट उतारि देने छल। ओकर बाद रेलवे क नौकरी क लेल परीक्षा देबा लेल गेल बाहरी आवेदक पर हिंसक हमला भेल। अल्फा बिहारी कए ओहि ठाम स निकलि जेबा लेल कहैत रहल अछि।
एहि घटना स लोक मे आतंक स्वभाविक अछि। सब बेर जेकां एहि बेर सेहो असम क मुख्यमंत्री कठोर कार्रवाई क घोषणा केलथि अछि। एहि हत्या कए कांग्रेस सरकार एक बेर फेर कानून-व्यवस्था क मामला बता कए दबा देबाक प्रयास मे अछि, मुदा एकरा केवल कानून-व्यवस्था स जोड़ल नहि जा सकैत अछि, किया कि एहन घटना कांग्रेस शासित आन राज्य मे सेहो होइत रहल अछि आ आब इ एकटा निश्चित पैटर्न बनी चुकल अछि। कांग्रेस हरदम एहि पर कार्रवाई करबा स पाछु हटैत रहल अछि। किया कि एहन भावना आइ सत्ता क कुंजी बनि चुकल अछि। असम क तरुण गोगोई सरकार सेहो विलासराव, अशोक चव्हाण स अलग नहि छथि। हुनको पर आरोप लगैत रहल अछि जे सरकार एनडीएफबी क गतिविधि क अनदेखी केलथि, जेकर नतीजा आइ बिहरी कए भुगतए पड़ि रहल अछि।
भूमिगत संगठन द्वारा मारल गेल लोक मे ओहन बिहारीक संख्या सेहो काफी अछि जे पिछला तीन पीढी स असम मे रहि रहल छल। ओ मजदूरी करैत छल, खेती करैत छल या फेर अपन छोट-मोट व्यवसाय चलबैत छल। अपन घर स दूर कहुना खा-पी लैत छल। स्थानीय समाज क संग ओ घुल-मिल गेल छल आ एक तरह स वृहत्तर असमिया समाज क अंग बनि चुकल छल। खास गप इ सेहो देखल गेल जे अपना कए बिहारी कहबा स बचबाक बावजूद इ समाज असम क राजनीति मे बहुत कम दिलचस्पी लैत छल आ राजनीतिक अधिकार क बारे मे नहि सोचैत छल। एहि लेल असम मे बिहारी क कोनो वोट बैंक नहि बनि सकल। एहि लेल बिहारीक हत्या क बाद कांग्रेस क सरकार या प्रशासन क स्तर पर कोनो प्रभाव नहि पड़ैत अछि। राजनीतिक स्तर पर हाहाकार नहि मचैत अछि। बिहारी एकटा अनाथ जमात बनल अछि जे कांग्रेस सरकार क रहमोकरम पर जी रहल अछि। राज्य सरकार क सक्रियता तखन सामने अबैत अछि जखन बिहार या झारखंड स कोनो नेताक बयान अबैत अछि। मुदा एहि बेर सब चुप छथि। झारखंड स सालखन मुर्मु कए छोडि कोनो नेता बयान देबा लेल सामने नहि आबि सकला अछि। बिहार मे चुनाव अछि, मुद्दा बहुत अछि मुदा बिहारीपन ककरो लेल मुद्दा नहि अछि। राहुल राज क हत्या कए सब बिसरी गेल। राहुलक हत्या करिनिहार मुंबई पुलिस कए क्लीनचिट देनिहार राकांपाक नेता खुलेआम बिहार मे प्रचार करि रहल छथि, राकांपाक उम्मीदवार सेहो चुनावी मैदान मे छथि। नीतीश कुमार अपराधी आ जातिक आधार पर भाषण देबा मे इ बिसरी गेलाह जे राज्यक बाहर केवल बिहारी जाति अछि। जूता स ल कए गोली खेनिहार तक बिहारी होइत अछि न कि भूमिहार या कूर्मी या फेर यादव। लालू आ पासवान कहियो एहि तरहक मुद्दा पर गंभीर नहि भेलाह। हुनका स इ उम्मीद सेहो कियो नहि करैत अछि। जहां तक कांग्रेसक सवाल अछि ओकरा लेल बिहार ओहने राज्य अछि जेहन अमेरिका लेल भारत। कहबाक मतलब इ जे कांग्रेस बिहारक हित तखने साधत जखन बिहार मजबूत होएत। कमजोर आ गरीब बिहार कांग्रेस लेल कहियो गंभीर मुद्दा नहि भ सकैत अछि। देखल जाए त कांग्रेस जाहि राज्य मे सत्ता मे अछि ओहि राज्य मे बिहारी पर सबस बेसी हमला भ रहल अछि। राहुल गांधी बिहार मे जा कए कहैत छथि जे अगर बिहार विकास कए रहल अछि त लोक बाहर किया जा रहल अछि। राहुल गांधी बिहार क जनता कए एतबा मूर्ख किया बुझैत छथि पता नहि। पलायन त पंजाब स सेहो भ रहल अछि, दुनियाक सब कोन मे पंजाबी बिना पलायन कए पहुंच गेल। राहुल गांधी इ बेता स सेहो कन्नी काटि लैत छथि जे अगर भारत विकास कए रहल अछि त भारतीय ऑस्टेलिया किया जा रहल छथि, जाहि ठाम पीटल जा रहल अछि। कांग्रेस जहिया धरि चाहत बिहारी मरैत रहत आ एकरा एकहि तरह स रोकल जा सकैत अछि आ ओकरा लेल एकटा मजबूत बिहारक निर्माण करए पडत। आशा अछि नीतीश कुमार आ लालू प्रसाद दूनू नेता इ बुझबा लेल तैयार हेता नहि त हम एहिना मरैत रहब।
www.esamaad.com
1 टिप्पणी:
Jaa dhari hum sab bihari ekmat aur ektrit nahi hoyab jati-pratha aur apan aan ke bhawna se nahi uthab tabe dhari hamrasab ke ahina satayal jayat hatya kayal jayat ekra lel hamra hisab se eketa matra achhi sabse pahine ham sab ek mat ho okra baad sab kiyo apan hisab se ekra lel andolan kartah sahitkar kabita ke madhyam se Patrakar media me ekra jor sor se utheta aur rajniti party par dabab bau je jahi se hamar awaj dilli dhari pahuchay akhan samay seho neek achhi sheetkalin adhiweshan chali rahal achhi.जवाब देंहटाएं
Matra hamrasab ek ber jabwak achhi desh astra par andolan karwak achhi takhan kakro majal nahi achhi je bihari par haath ki jawano chalewak prabas karat


text:
नवका- पुरनका लेख सर्च करु...
सलमान के बिहार लs जएतीह सोनाक्षी...
सलमान खान के नवका फिल्म आबि रहल अछि दबंग. एहि फिल्मक प्रमोशन के लेल सलमान खान बिहार जएताह. सलमान अपने नहि जा रहल छथिन्ह. हुनका बिहार लsक जा रहल छथीह एहि फिल्मक हीरोईन सोनाक्षी. सोनाक्षी अपन बिहारी बाबू शत्रुघ्न सिन्हा जीक पुत्री छथीह.
सलमान पहिल बेर बिहार जएताह. सलमान बिहार जाए सं डरय छलखिन्ह. मुदा सोनाक्षीक आग्रह आओर सांसद शत्रुघ्न सिन्हा जीक सुरक्षाक भरोस के बाद मना नहि कs सकलखिन्ह. एहि दौरान हुनकर सुरक्षा के पुख्ता इंतजाम कएल जाएत.
दबंग फिल्मक कहानी ओना तं बिहार-यूपी के अछि... मुदा एकर शूटिंग बिहार-यूपी मे नहि भेल अछि. एहि फिल्म मे यूपी-बिहार के अपराध आओर राजनीति के दिखाएल गेल अछि. कहल त इहो जा रहल अछि जे एहि मे बिहारक गलत तस्वीर देखाएल गेल अछि. मुदा जखन धरि फिल्म रिलीज नहि होएत अछि आओर जखन धरि लोक देखि नहि लए छथिन्ह तखन धरि किछ कहनाए ...नीक नहि रहत.
दबंग मे सलमान बात-बात पर खिसिआए वाला भ्रष्ट पुलिस अफसर बनल छथिन्ह... मुदा ओ कॉमेडी सेहो करैत दिखताह. फिल्मक एकटा सीनक खूब चर्चा अछि...जेहि मे शोले के जेलर असरानी जैसन डायलॉग बोलय छथिन्ह... ‘मोटे वाले इस तरफ जाओ ... पतले वाले उस तरफ जाओ... जो फिट हैं मेरे पीछे आओ’
पान खाय वाला पुलिस अफसर चुलबुल पाण्डेय के रोल के लेल सलमान खान के किछ मोट सेहो होए पड़लन्हि. एहि फिल्म के लेल हुनका अपन 6 पैक एब्स के खत्म करय पड़लन्हि. ओना सलमान खान के फिल्म होए आओर बॉडी दिखाबय के सीन नहि होए ई तं भs नहि सकैत अछि... मुदा ई सीन मारि-पीट वाला अछि.
एहि फिल्म मे किछ एहन एक्शन सीन अछि जे सलमान खान आई धरि नहि कएने छथिन्ह. एकदम हॉलीवुड के एक्शन फिल्म जकां. फिल्म के निर्माता छथिन्ह सलमान के भाई अरबाज खान आओर डायरेक्टर छथिन्ह अनुराग कश्यप के भाई अभिनव कश्यप. दबंग ईद के मौका पर 10 सितंबर के रिलीज होएत.
एहि फिल्म मे अहांके मलाइका अरोड़ा के आइटम सांग सेहो देखय लेल मिलत. मलाइका फिल्म के निर्माता अरबाज खान के पत्नी छथीह आओर फिल्म मे ‘मुन्नी बदनाम’ के भूमिका निभा रहल छथीह. हुनका अहां सभ ‘वेलकम’ फिल्म मे ‘होंठ रसीले’ गीत मे देखने होएब.
एहि फिल्म मे करप्ट पुलिस वाला सलमान के पत्नी के किरदार मे छथीह सोनाक्षी. सोनाक्षी के फिल्मी दुनिया मे लाबय लेल राजी करय वाला सलमानs खान छथिन्ह. असल मे अपन शॉटगन बिहारी बाबू जी नहि चाहैत छलखिन्ह जे हुनकर पुत्री फिल्म मे काम करैथि. मुदा सलमान के कहनाए पर ओ मानि गेलखिन्ह.
सोनाक्षी के ई पहिल फिल्म अछि. मुदा अखने बॉलीवुड के धाखड़-धाखड़ निर्माता-निर्देशक के लाइन लगि गेल छनि. खबर अछि जे बोनी कपूर आओर पंकज कपूर अपन-अपन फिल्म के लेल साइन कएलखिन्ह. एतबे नहि अरबाज खान अपन अगिला फिल्म के लेल सेहो सोनाक्षी के साइन करि लेलखिन्ह. मुदा सभसं चौंकाबय वाला खबर ई अछि जे सोनाक्षी संजय लीला भंसाली के फिल्म करय सं इनकार करि देलीह.
एहि साल 2 जून के अपन 22वां जन्मदिन बनाबय वाली सोनाक्षी के बारे मे एकटा फिल्मकार के तं एतेक तक कहनाय छलन्हि जे सोनाक्षी एतेक खूबसूरत छथीह जे हुनकर चेहरा सं नजर नहि हटैत अछि...हिनका पास सौम्यता आओर आकर्षण दूनु छनि. आओर ई एकटा बड़का स्टार बनतीह. हमर शुभकामना सेहो सोनाक्षी जीक संग छनि.
फिल्म गीत आओर ट्रेलर देखय लेल क्लिक करुमस्त गाने
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
कलकत्ता. नव वर्ष केर आगमनक पश्चात मैथिली सिनेमाक डेग सेहो बढय लागल अछि. मैथिली सिने प्रेमी लेल बड्ड हर्षक बात अछि जे अगिला दू-तीन मास मे दू-तीनटा मैथिली फ़िल्मक शूटिंग होमय जा रहल अछि. ई फ़िल्म अछि 'घोघमे चांद', 'घटकैती' आ ' संस्कार'.मैथिली फ़िल्म 'घटकैती' केर शूटिंग अगिला मास सं प्रारंभ होमय जा रहल अछि. उदय बाबू देव प्रोडक्शनक बैनर मे बनय बला फ़िल्म 'घटकैती'क निर्देशक छथि अभिजीत सिंह जे पूर्व मे मैथिलीक एकटा आओर नीक फ़िल्म 'दुलरुआ बाबू'क निर्देशन क' चुकल छथि. सुभाष झा फ़िल्मक कथा, पटकथा आ संवाद लिखने छथि. गीतकार अभिराज झाक लिखल गीत कें सुमधुर संगीत सं सजओता प्रख्यात गायक, संगीतकार ज्ञानेश्वर दूबे. फ़िल्मक प्रोड्यूसर छथि प्रीति झा. मुख्य अभिनेतामे सुपर हिट फ़िल्म 'ससता जिनगी महग सेनुर' फेम ललितेश झा छथि आ अन्य कलाकारक चयन कयल जा रहल अछि. प्राप्त जनतबक अनुसार एहि फ़िल्मक शूटिंग अगिला मास सं दरभंगा, मधुबनी, मधेपुरा, जयनगर मे प्रारंभ होयत. शेष शूटिंग मुम्बइ मे सम्पन्न होयत.
मैथिलीक एकटा आओर फ़िल्म 'संस्कार'क सभटा गीतक रिकार्डिँग मुम्बइक स्वरलता स्टूडियोमे संपन्न भऽ गेल अछि. सुशील झा फिल्मस बैनरक अंर्तगत बनय बला फिल्मक निर्माता आ निर्देशक छथि अनिल कुमार झा. उदित नारायण झा, मजीरा गांगुली, ज्ञानेश्वर दुबे आ पामेला जैन आदि गीतक बोल कें अपन मधुर आवाज देने छथि. फ़िल्म केर संगीतकार श्री शुक्ला छथि. ज्ञानेश्वर दूबे एहि फ़िल्ममे दूटा गीत कें अपन सुमधुर स्वर देने छथि. एहू फ़िल्मक शूटिंग मार्चसं प्रारंभ होयत.
मैथिलीक निर्माणाधीन फ़िल्म 'घोघ मे चांद' केर गीतक रिकॉर्डिंग सेहो सम्पन्न भ' गेल अछि. सुगना आर्ट्सक बैनरक अधीन बनय बला एहि फ़िल्मक निर्देशक छथि उदय राज. फ़िल्मक गीतकार छथि संजय चौधरी, कुमार शैलेन्द्र, ब्रह्मदेव लाल आ ज्ञानबर्धन कर्ण. संगीत द' रहल छथि पवन नारायण. पवन नारायण, कल्पना मिश्रा, गीतिका असवाल, राधा पाण्डेय केर मधुर आवाजमे सभटा गीत कर्णप्रिय अछि. रूपक शरर, मीना, शुभनारायण झा, कल्पना मिश्रा, दिनेश मिश्रा, बीट्टू, मुकेश आदिक अभिनय देखय बला होयत. (Report: भास्कर झा )


text:
महासुन्दरी जी 1970 मे साड़ी पर...1973 मे लकड़ी पर...1980 मे सनमाइका आओर दोसर चीज पर मिथिला पेंटिंग करलीह.
नवका- पुरनका लेख सर्च करु...
महासुन्दरी देवी जीके पद्मश्री सम्मान
मिथिला... मिथिला पेंटिंग आओर बिहार के लेल बड़ नीक खबर अछि. मिथिला पेंटिंग के लेल श्रीमती महासुन्दरी देवी जीके पद्मश्री ... Padmashri Award सम्मान देल जएतन्हि. ई सम्मान राष्ट्रपति प्रतिभा पाटिल जी देतीह. मिथिला के लेल ई बड़ पैघ सम्मान अछि.
श्रीमती महासुन्दरी देवी जी मधुबनी जिलाक रांटी गाम के छथीह. हिनकर पति स्वर्गीय रामजीवन लाभ जी छलखिन्ह. महासुन्दरी देवी जीकउम्र 85 साल सं बेसि छनि. हिनकर मां-बाबूजी बच्चे मे गुजरि गेल छलखिन्ह.
महासुन्दरी जी छह साल सं कमहिं के उम्र मे मधुबनी... मिथिला पेंटिंग करनाय शुरू करि देने छलीह. ओहि टाइम गाम-घर मे सभ लोक पेंटिंग करय छलखिन्ह. एकटा परम्परा टाइप के छल. गाम-घर मे महिला...लड़की सभ एहि परम्परा के आगां बढ़ाबय छलीह.
पचास साल पहिनके बात अछि हिनका गाम मे मुम्बई सं एकटा आदमी आएल छलखिन्ह... ओ हिनका पेंटिंग करैत देखलखिन्ह त हिनका किछ कलर आओर पेंट देलखिन्ह. किछ दिन बाद जखन ओ फेर गाम मे अएलखिन्ह त ओ हिनकर बनाएल चारिटा पेंटिंग के देखि दंग रहि गेलखिन्ह.
ओहि पेंटिंग के देखि ओ अतेक खुश भ गेलखिन्ह जे... ओ ओहि जमाना मे एक-एक मिथिला पेंटिंग के दस-दस डॉलर देलखिन्ह. महासुन्दरी जी मना करैत रहलीह पाई लेबय सं ...मुदा ओ कहलखिन्ह जे ई अहांक मेहनत केर कमाई अछि. ओहि टाइम मे चालीस डॉलर हिनकर पहिल कमाई छलन्हि.
एहि के बाद महासुन्दरी जी अपन गाम के लड़की आओर महिला सभ के एकजुट क मिथिला पेंटिंग लेल काज करय लगलीह. जेहि के बाद 1979 मे मिथिला आर्ट के लेल एकटा सोसायटी सेहो बनएलीह.
महासुन्दरी जी 1970 मे साड़ी पर...1973 मे लकड़ी पर...1980 मे सनमाइका आओर दोसर चीज पर मिथिला पेंटिंग करलीह.
महासुन्दरी जी 1970 मे साड़ी पर...1973 मे लकड़ी पर...1980 मे सनमाइका आओर दोसर चीज पर मिथिला पेंटिंग करलीह.
एहि के बाद Mithila Paintings... Madhubani Paintings के बढ़ावा देबय के लेल हिनका कइटा सम्मान मिललन्हि. जेहि मे बिहार स्टेट अवार्ड... बिहार राज्य मास्टर क्राफ्ट अवार्ड आओर राष्ट्रीय मिथिला चित्रकला नागार्जुन अवार्ड शामिल अछि.
हिनका 2007 मे Shilp Guru Master Craftspersons सम्मान सेहो मिलल छनि. मध्यप्रदेश सरकार सेहो कला के क्षेत्र मे हिनकर योगदान के देखैत हिनका 1995-96 मे तुलसी सम्मान सं सम्मानित कएने छल.
हिनका Padmashri Samman मिलला सं देश-विदेश मे मिथिलाक पेंटिंग के आओर सम्मान मिलत. लोक एकरा जानय के कोशिश करथिन्ह. देश-विदेश मे एकर लोकप्रियता बढ़त. कलाकार के सम्मान के दृष्टि सं देखल जाएत.
एतबे नहि एहि क्षेत्र मे काज करय वाला कलाकार सभ सेहो अपना के सौभाग्यशाली समझताह. ओ आओर उत्साह के संग एहि मिथिला पेंटिंग के प्रचार...प्रसार मे जुटताह. नीक- नीक काज करताह. महासुन्दरी जीके हेलो मिथिला क तरफ सं शुभकामना.
बिहार के एकटा आओर पद्मश्री मिलल अछि. श्री पी के सेन जीके सिविल सेवा के लेल पद्मश्री सम्मान मिललन्हि. जखन कि झारखंड के श्री मकरध्वज दरोगा जी छउ नृत्य के लेल पद्मश्री सम्मान मिलतन्हि.
आओर फोटो देखय लेल क्लिक करु
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text: पटना। पटना स पूर्णिया क बीच वोल्वो बस 31 मार्च स चलत। प्रति व्यक्ति 350 टका किराया रखल गेल अछि। प्रतिदिन इ बस राति 8.30 बजे पटना मे होटल कौटिल्य विहार स पूर्णिया क लेल आ पूर्णिया स पटना क लेल एहि समय पर खुलत। बस क संचालन बिहार राज्य पर्यटन विकास निगम करि रहल अछि। निगम एहि स पहिने पटना स रांची क बीच वोल्वो बस क संचालन करि रहल छल। पर्यटन निगम क अधिकारी क कहब अछि जे पूर्णिया-सिलीगुड़ी, पटना-वाराणसी,पटना-कोलकाता, पटना-सासाराम आदि स्थान क लेल बस क परिचालन पर सेहो विचार चलि रहल अछि। पुरान बस कए नीलाम करबाकप्रक्रिया शुरू करि देल गेल अछि।


text:
मिथिला केर भूमि दू देश मे पसरल अछि ओ मिथिलाक कला समूचा विश्व मे. भारत केर कला पटल पर मिथिला पेंटिंग सभ सं उच्च स्थान प्राप्त कयने अछि. ई पेंटिंग सरकारी कार्यालयक देवाल पर, कोलकाता केर ट्राम मे आ अनेको ठाम मे देखल जाइत अछि. माय-बहिनक हाथें कुच्ची-काठी सं बनाओल जाइत एहि पुरातन कला कें आधुनिकताक निशानी मानल जाइत अछि.
मिथिला पेंटिंग आब मात्र मैथिल केर मोहताज नहि अछि. आइ जतय मिथिला केर पहिचान, भाषा (अनुसूची मे अंकित भेलाक बादो), क्षेत्र अपन अस्तित्व बचयबाक हेतु जद्दोजहद क' रहल अछि, ओतहि मिथिला पेंटिंग बेस सुगमता सं सभ जनमानस द्वारा नेहित अछि. पोथीक कवर हो वा बियाहक कार्ड, धोतीक पाडि ओ वा पाग सभतरि पेंटिंग केर परचम लहराइत अछि. एक पांति मे कही त' कलाप्रेमी केर पहिल पसिन अछि मिथिला पेंटिंग.
जापानक तोकामाची हिल्सक निगाता केर मिथिला म्यूजियम मे पंद्रह हजार सं बेसी मिथिला पेंटिंग उपलब्ध अछि. जापान स्थित एहि मिथिला म्यूजियमक शुरुआत एक जापानी म्यूजिशियन तोक्यो हासेगावा 1982 मे कयलनि. ओना त' हासेगावा संगीतज्ञ छथि मुदा कला ओ संस्कृति सं सेहो प्रेम छनि. लगभग अढाइ दशक पहिने भारत यात्राक समय हुनक भेंट मिथिला पेंटिंग केर किछु कलाकार सं भेलनि जे एक एग्जिबिशन लगवाबय चाहैत छलाह.
हासेगावा कें ज्ञात भेलनि जे मिथिला पेंटिंग केर स्थिति एकदम बेजाय छैक, केओ देखय वला नहि अछि, त' हुनका जापानक कला उकोयोए मोन अयलनि, जे संरक्षण केर अभाव मे विलुप्त भ' गेल. तखने ओ निश्चय कयलनि जे ओ मिथिला पेंटिंग सं अनमोल कला कें विलुप्त नहि होमय देताह. जापान जा' ओ निगाताक एक प्राचीन बन्न जापानी स्कूल कें म्यूजियम बना नाम देल मिथिला म्यूजियम. तकर बाद हासेगावा बेर-बेर मिथिला अयलाह आ गाम-गाम मे पेंटिंग बनौनिहारि सभ सं भेंट कयलनि.
जापान जा मिथिला म्यूजियम कें सजबय मे महान आर्टिस्ट गंगा देवी, कर्पूरी देवी आदि अपन योगदान देलनि. एतबहि नहि मिथिला पेंटिंग प्रेमी हासेगावा एनपीओ सोसाइटी टू प्रमोट इंडो-जापान कल्चरल रिलेशन सं जुड़लाह. एकर प्रतिनिधिक रूप मे अनेको साल सं आयोजित होमयवला कल्चरल फेस्टिवल 'नमस्ते इंडिया' सं सेहो जुड़ल छथि.
मिथिला पेंटिंग केर व्यापकताक ई एक उदहारण मात्र छल. एहि सं प्रेरणा ल' हमरा सभ कें अपन धरोहर केर रक्षार्थ साकांक्ष होमय पडत. एम्हर मिथिला पेंटिंग कें मधुबनी पेंटिंग कहि एकर व्यापकता आ पहिचान पर बट्टा लगयबाक काज भ' रहल अछि. हमरा सभ कें बिसरक नहि चाही जे ई कला मात्र मधुबनीए मे नहि अछि.
मधुबनी मे ई व्यापक रूपे नेने अछि मुदा मिथिला केर गाम-गाम कोनो ने कोनो रूपें ई कला जीबैत अछि आ जुड़ल अछि. खाहे एहि पारक मिथिला हो वा ओहि पारक, ई सभतरि जीबैत अछि. हिमालय केर तराइ सं गंगाक कछेर धरि मिथिला मे ई कला कोनो ने कोनो रूप मे जीबैत अछि. आउ, मिथिला कला ओ संस्कार कें व्यापक पहिचान आ मान लेल कटिबद्ध होइ.
— रूपेश त्योंथ


text:
मोबाइल फोन आ इंटरनेट यूजर केर बढैत संख्या ई-कॉमर्स व्यवसाय लेल वरदान साबित भ' रहल अछि. साल 2017 मे देशक ऑनलाइन खुदरा कारोबारक राजस्व 25 अरब डॉलर छल. एहि मे सालाना 20.2 प्रतिशतक वृद्धिक हिसाब सं 2022 धरि 52 अरब डॉलर होएबाक उमेद कएल जा रहल अछि.
डिजिटल मार्केटिंग कंपनी एडमिटेडक रिपोर्ट कहैत अछि जे 2017 मे जनसंख्याक 37 प्रतिशत लोक इंटरनेटक उपयोग करैत छल. एहि मे सं 14 प्रतिशत लोक नियमित रूप सं ऑनलाइन खरीदारी क' रहल छल. जनसंख्या मे इंटरनेट उपयोक्ताक ई भागीदारी 2021 धरि बढ़त आ 45 प्रतिशत होएबाक उमेद अछि.
एही तरहें ऑनलाइन खरीदारक संख्या सेहो बढ़त आ ई 90 प्रतिशत होएबाक उमेद कएल जा रहल अछि. एखन ऑनलाइन खरीदारीक बेसी भाग डेस्कटॉप केर माध्यम सं भ' रहल अछि. 56 प्रतिशत लोक डेस्कटॉप सं त' ओतहि स्मार्टफोन सं महज 30 प्रतिशत लोक ऑनलाइन खरीदारी करैत अछि.
रिपोर्टक अनुसार 2020 धरि मोबाइल घनत्व जनसंख्याक 54 प्रतिशत भ' जाएत तैं मोबाइल कॉमर्स सं बेस उमेद कएल जा रहल अछि. इहो कहल गेल अछि जे लगभग 57 प्रतिशत भारतीय भुगतान के समय नकदीक प्रयोग करैत छथि. निकट भविष्य मे सब किछु तेजी सं बदलि जाएत, एहन अनुमान अछि. आगामी दशक मे डिजिटल लेनदेन मे बढ़ोतरी होएबाक चाही.


text:
आजुक समय मे जहन अधिकांश मैथिल, मैथिलत्वक अवधारणा सं च्यूत भए तथाकथित क्षद्म आधुनिकताक आ 'ग्लोबल विलेज'क नाम पर अपन भाषा आ संस्कृति सं कटि रहल अछि, ओहि ठाम किछु एहनो प्रवासी मैथिली साहित्यानुरागी आ मैथिली प्रेमी छथि जेकि मैथिली साहित्य मे कोनो ने कोनो रूपे बहुमूल्य योगदान द’ रहल छथि. एहने प्रवासी मैथिल मे एकटा सुन्नर नाम अछि मनोज शांडिल्य. महानगरी जीनगी जिबैत अपन भाषा आ संस्कृति कें अक्षुण्ण रखबाक ध्येय कें सदिखन धेनिहार मनोज शांडिल्यक समकालीन मैथिली साहित्यक चमकैत क्षितिज पर उदय/पदार्पण स्वागत योग्य आ सराहनीय अछि. “सुरुजक छाहरि मे" नवॊदित कवि मनोज शाण्डिल्यक पहिल काव्य-संग्रह थिक जाहि मे कुल 75 गोट सुन्नर आ भावपूर्ण कविता नैसर्गिक आनन्दक अनुभूतिक संगहि दगधल जीनगीक तप्पत बाट पर चलैत पथिक कें सुखद 'छाहरि' प्रदान क' रहल अछि. कुल मिलाकए, कविता सभ मे मातृभाषा प्रेम, नारी जीवनक विवशता, जीवन संघर्ष, निम्न ओ मध्यमवर्गीय परिवारक दयनीयता, श्रमक महत्व, देश-दशाक वर्तमान स्थिति पर दृष्टिपात कएल गेल अछि. किछु किछु कविता मे प्रगतिशीलताक विशेष तत्वक परिपाक सं हुनकर रचना पर यात्रीजीक छाप देखबाक भेटैत अछि.
मनोज जीक कविता मे मिथिलाक माटि-पानि सं सुवासित परिवेशक नीक अभिव्यक्ति भेल अछि. एक दिस मातृभाषाक प्रति प्रेम, ग्राम्य जीवन, पर्व त्योहरक माध्यमे सामाजिक समानताक सुन्नर भावनाक चित्रण भेल अछि त' दोसर दिस साहित्यिक ओ राजनीति-व्यवस्था पर कड़गर कटाक्षक शब्दवाण! एहि कविता संग्रहक आमुख मे “जीबैत रहबाक अवलम्ब”मे मनोज जी लिखने छथि—
कविता हमरा लेल अपन भावनाक अभिव्यक्तिक एक सशक्त आ सरस माध्यम अछि. परिस्थिति, परिवेश, अपन आसपासक क्रियाकलाप आ ताहि सं उत्पन्न मन:स्थितिक अनुसारे भावना बद्लैत अछि आ तें कविताक रंग-रूप सेहो.
प्रस्तुत काव्य-संग्रहक पहिल कविता थिक 'उलहन'. एहि कविताक मादे कवि मातृभाषाक प्रति प्रेम ओ सम्मानक भाव व्यक्त-अभिव्यक्त भेल अछि. एकटा मैथिलानीक मुहे ई कहब जे "नहि बाजै छै अप्पन भासा/जीह गेल छै पाकि गे" वस्तुत: मिथिला मैथिली सं कटल समस्त लोकनिक कें उलहन आ उपराग देल गेल अछि. मिथिलाक ललनाक ई संवेदनशील उदगार आ मैथिलीक प्रेमक एकटा नीक मिसाल देल अछि एहि पांति मे –
जे नहि पुजतै माय के अप्पन
हैत ने हमर सांय गे
मां मैथिलीक सुच्चा पूतक
संग बान्हि दे माय गे...
दोसर दिस एकटा आओर मैथिली-परक कविता”‘मा मैथिली“मे मिथिला-मैथिलीक नाम पर शोषण क’ रहल लोक आ संस्था पर, साहित्यिक विद्रुपता आ साहित्य मे भाइ भतीजवाद पर चोट करैत कहैत छैथ—
क्यो गाछहि पर बैसल
चैन सं
चूसि रहल ओकर प्राण
क्यो लाज त्यागि
बेचि रहल गाछक
फ़ड़-फ़ूल
डारि-पात
क्यो सॊहि रहल छाल
क्यो अSढ मे
बना रहल
गाछहि कें
अपन अस्तित्वक ढाल…
मनोजजीक कविता मे युगीन परिवेशक मध्य राजीनीति, सामाजिक ओ साहित्यिक मूल्यक निरंतर अवमूल्यन पर करगर चोट कएल गेल अछि. जीवनक प्रत्येक क्षेत्र मे पारम्परिक रूप मे स्थापित जीवन मूल्यक ह्रास होयत देख़ि कवि हॄदय मे विक्षोभ अछि. साहित्य मे राजनीति सं उत्पन्न हुनक एहि विक्षोभ कें “गिद्ध” कविता मे देखल जा सकैत अछि—
माछी भनभनाइत
रचनात्मकताक लहास पर
गाछ पर लुधकल
निसान सधने गिद्धक हेंज…
मनोजजी समकालीन राजीनीतिक वातावरण सं क्षुब्ध आ व्यथित छथि. आजुक शासन व्यवस्था देश मे व्याप्त भिन्न प्रकारक समस्याक कोनो ठोस निराकरण करबा मे असफ़ल साबित भेल अछि. राजनीति करयबला लोक सब अपन अपन स्वार्थक पूर्ति मे लागल छथि तें मनोजजी किछु कविता मे राजनीति कें खसैत स्तर पर चोटगर व्यंग्य सेहो केने छथि. एहने तीक्ष्ण कटाक्ष ‘पासा” कविता मे दृष्टिगोचर भेल अछि—
अहिना होइ छै
होइत रहलैए
होइते रहतै
ओमहर सगरो
लोक कनिते रह्तै
भीख मंगिते रहतै
एमहर सगरो
खेल होइते रहतै..
आधुनिक समय बाजारीकरणक समय अछि. सब किछु ग्लोबल भ' गेल अछि. वाणिज्यिककरण एहि अंध दौड़ मे आदान-प्रदानक वस्तुक संग-संग देश-प्रेम सेहो बिका रहल अछि. स्वदेशी मानसिकताक खगता भ' रहल अछि. विदेशी लोकक प्रभाव, विदेशी वस्तुक डेग डेग पर उपलब्धता भारतीयताक भावना कें मारि रहल अछि. ‘युग” देशक वर्तमान स्थिति पर दृष्टिपात करैत लिखैत छथि—
बुझबाक करु प्रयास
उन्नैस सय सैंतालिसक युगसं
एके सैंतालिसक युग धरि
बदलि गेल छैक
बहुत किछु
बिलटि गेल छैक
बहुत किछु..
एहने स्थिति कें अवलोकन करैत मनोजजी अपन कविता मे बाजारवाद आ बढैत अमरीकी वा आन देशक प्रभाव कें निष्प्रभ करबाक चेष्टा कयलनि अछि. सैटायर प्रयोग करबाक हुनकर ‘करेक्टिव एप्रोच’ बुझना जा सकैत अछि. उदाहरणक लेल “पाहुन’ कविताक निम्न पांति देखल जा सकैत अछि—
आइ फ़ेर अएलाह अछि
मुकुटधारी व्यापारी पाहुन
वाशिंगटनक मालगाड़ी चलबैत
करबाक लेल
बजारक निरीक्षण
आ सुनबाक लेल
अपन गुप्त जयगान
लाल किलाक जयघोष मे..
संगहि, स्वतंत्र देश मे परतंत्रक बाजारबाद पर प्रत्यक्ष कटाक्ष कएल गेल अछि—
सुतल स्वतंत्रता मे मरैत सन जीबैत
भौंचक्क भS देखैत
बजारक आधुनिक खेल…
कोनो देश, समाज ओ राष्ट्रक निर्माणमे कवि आ हुनक कृति केर महत्वपूर्ण योगदान होयत अछि. अपन लेखनीक माध्यमे समाज ओ व्यक्ति कें सजग ओ जागरुक बनेबाक हुनक सचेष्ट प्रयासक प्रतिफ़ले देश ओ समाजक सांस्कृतिक संस्कारक इतिहास बांचल रहैत अछि. मुदा वर्तमान परिदृश्य मे कवि ओ रचनाकरक स्थिति अति दयनीय अछि. मनोजजीक कवि-हृदय कवि-कर्मक महत्ता बुझैत हुनक दयनीयताक मार्मिक चित्रण केने छथि “सर्जक” कविताक निम्न पांति मे—
कवि जी!
किए रचै छी?
कलमक धोधि मे
मोसि भरै छी
आ एमहर
अपनहि
उदर टटैल..
कविक चिन्ताजनक स्थितिक बादो मनोजजी रचनाकरक हिम्मति बढा रहल छथि. ओ “सॄजन“ कविताक माध्यमे कवि कें सांत्वना आ उत्साहवर्द्धन करैत कहि उठैत छथि— “धरु धैर्य/करु विश्वास/ई मानसिक दर्द/किन्नहु नहि अछि व्यर्थ वेदना/दियौ ध्यान/ई थिक अहांक सुच्चा सृजन क्रीड़ा/ कवित्वक प्रसव-पीड़ा.”
मनोजजीक कविता मे नारी जीवनक विवशताक स्वर मुखरित भेल अछि. हुनकर रचना मे नारीक प्रति हुनक सही दृष्टिकोण आ सहानुभूति सम्यक रूपेण व्यक्त-अभिव्यक्त भेल अछि. समाजक सब सं पैघ कुरिति मे सं एकटा ज्वलन्त समस्या थिक- भ्रूण हत्या. मिथिले नहि, सम्पूर्ण देश मे भूण हत्याक भयंकर रूप देखबाक भेटैत अछि. मनोजजीक कवि-दृष्टि एहि समस्याक मार्मिक चित्रांकन क’ एकर निदानक पथ प्रशस्त क’ रहला अछि अपन कविता “ मोचरल कोखिक उपजा” मादे—
मनुक्ख नहि ने छी
हम तं छी मात्र
विभत्स मांउसक लोथरा
अशुद्ध
असिद्ध
अनिष्ट
जन्म सं पहिनहि घोषित
अवांछित!
ई बड़का विडम्बना छैक जे नारी सगरो समाज मे प्रताड़ित होयत आबि रहली अछि. पुरुष-प्रधान समाज मे नारी दयनीय स्थिति पुरुषक लेल अभिशाप थीक. कविक भावुक हृदय अबला नारीक व्यथा-कथासं द्रवित अछि. हुनक कविता मे नारी जीवनक विविध परिवेशज चित्रण भेल अछि. सामाजिक सुधारक अलख जगेबाक उद्देश्य सं मनोजजी अपन कविता “सींथि” मे विधवाक वेदना आ करूण क्रन्दनक मर्मस्पर्शी दृश्य समुपस्थित कएने छथि—
हमरहि सन सSख- मनोरथ
स्वप्न- कल्पना- कामना
प्राण मे तरंग
जीबैत रहबाक उमंग
सब किछु हमरहि सन
अन्तर बस एतबे-
ओकर विश्व झरकल छै
ओकर सींथि उजड़ल छै...
एहि कविताक आगुक पांति मे स्त्रीक स्वीकारोक्ति कोनो पाथर-सदृश्य हृदय कें व्यथित करबाक माद्दा रखने अछि- “कथीक दुख?/ भरि जीनगी/ प्रतिक्षण/ भोगितहुं नारी-पीड़ा / से एक्कहि बेर/ जे भेल से भेल/ नीके भेल/ अहाक संसार मे/ कुहरब सं पहिनहुं/ बना देल गेलहुं/ मोचरल कोखिक उपजा/ सहजहि मुक्त!”
मनोजजी अपन कविता सभ मे सामाजिक यथार्थक बात रखैत रखैत कखनो कखनो सूक्ष्म बात सेहो कहि देने छथि एहने एकटा कविता अछि “प्रतिबिम्ब’ जाहि मे ओ अपन व्यक्तिगत द्वन्दक समीचीन चित्रण कएने छथि. एहि चित्रण मे जीवनक दार्शनिकता अछि—
सुति-उठि कs
भोरे-भोर/भेंट होइत अछि
अएना मे
एक अपरिचित
मनोजजीक कविता मे श्रमक महत्वक प्रधानताक अभिव्यक्तिकरण समीचीन रूपे कएल गेल अछि. कृषक आ दीन-हीन, शोषित, अपेक्षित वर्गक प्रति हुनक सहानुभूति मानवतावादी दृष्टिकोण कें बता रहल अछि. ई मानवतावादी दृष्टिकोण हुनक अहम काव्य विशेषता थिक. जन-जीवनक चित्रण, लोकजीवनक अभिव्यक्ति समाजिक सुधारक लेल पर्याप्त थिक. बेर बेर “घाम”क महत्व आ विशेषता कें रेखांकित कएल गेल अछि. हरेक दू-तीन गोट कविताक बाद “घाम” शब्दक प्रयोग एहि बातक द्योतक अछि जे हुनक लेखनी मे प्रगतिशीलताक “ईंक’ अत्यधिक मात्रा मे अछि. “सुरुजक छाहरि मे"कविता मे मनोजजी किसानक जीवन-व्यथाक सजीव चित्रण केने छथि—
हमर जीवित रहबाक
सबसं पैघ अवलम्ब
उदराग्निक हविष्यान्न
देहक झहरैत घाम सं
सिक्त करइए माटि के
माटिक पूत...
ओ की डरत ताप सं
जे जीबइए
सीना ठोकि कs
सुरुजक छाहरि मे… (48)
मनोजजीक कविताक प्रमुख विशेषता थिक कविताक माध्यम सं देल गेल प्रेरणा, अभिप्रेरणा, उत्साह आदिक व्यक्त भाव. “उत्पात”- कविता मे मनोजजी जीवन संघर्ष सं लडबाक सीख द’ रहल छथि ओ बाझल अछि—
माटि-पानिक सेवार्थ
लागल अछि
इतिहासक उर्वर माटि खोदि
भविष्यक गाछ रोपय मे
किछु टांग-खिचनिहार छै
बानरक उत्पात छै
तैं की? (44)
शहरी जीवनक बढैत प्रकोप सं मानवतावादी सोचक ह्रास भ’ रहल अछि. हृदयक मधुरता तीक्त भ रहल अछि. लोकजीवन सं संवेदना पलायन क’ रहल अछि. एहि कटु अनुभूति कें मनोजजी अपन कविता “अलकतराः”, “संत्रास” आदिक माध्यमे व्यक्त केने छथि. ओ विषाद आ क्षोभ व्यक्ति करैत कहै छथि—
शून्य चेतना, शून्य वेदना
संत्रासक आघात
कहू ई केहन शहर छै!
हुनक कविता मे छोट-मोट परिवारिक प्रहसन आ दृटांष्टक माध्यमे पैघ पैघ बात कहि देल गेल अछि. “दुलार” कविता मे मनोजजी कम शब्द मे पौत्री आ पितामहीक आपसी मेल, मान मनौअल आ आपसी प्रेम आ सौहार्दक संबंध पर बड्ड संवेदशील चित्र अंकित कएने छथि—
छोटकी
बड्ड तंग करैछ
पितामही कें
एह!?
एक्कहु क्षण
चैन नहिं..
आ जखन कखनहुं
फ़राक होइछ दुनू
तखन
मोन लगैत छैक
ने एकरा
तंग करय मे
ने ओकरा/
तंग होमय मे! (51)
एहि प्रकारे हम देख सकैत छी जे मनोज जीक काव्य-संग्रह “सुरुजक छाहरि मे” प्रस्तुत समस्त कविता कवि हृदयक अनुभूतिक समीचीन अभिव्यक्ति अछि. भावक व्यापकता, अनुभूतिक तीव्रता, सामाजिक चेतनाक मुखरित स्वर हुनक रचनाक विशेषता मे प्रखरता आनि देने अछि. देश-दशा आ सामाजिक यथार्थक सजीव चित्रण पाठक कें कवित्त भावक दिस आकृष्ट करबा मे सफ़ल बुझना जा रहल अछि. तीक्ष्ण व्यंग्य आ कटाक्षक साधल प्रयोग सफ़ल लागि रहल अछि. “भावुक मोन/ कने डोलल/ आखर झहरल/” आ “गढगर भावक/ रस बरसल/ कविता जनमल” जेहन सुन्दर अभिव्यक्ति मनोज जीक कविताके लेल सटीक लागि रहल अछि. कविताक भाषा आ प्रस्तुत शैली सरल, सहल, प्रभावशाली आ विचारोत्तेजक अछि. कविता मे प्रयुक्त विभक्तिक प्रयोग मे ‘यूनिफ़ॉर्मिटी” रखबाक आवश्यकता छल. संगहि, किछु किछु “टाइपिंग मिस्टेक” भेल अछि. संक्षिप्तत: काव्य-संग्रह बड्ड रोचक, भावोत्तेजक, पठनीय आ संग्रहनीय अछि.
पोथी : सुरुजक छाहरि मे (कविता)
रचनाकार : मनोज शांडिल्य
प्रकाशक : मैलोरंग प्रकाशन (2015)
मोल : 150 टाका मात्र
रचनाकार : मनोज शांडिल्य
प्रकाशक : मैलोरंग प्रकाशन (2015)
मोल : 150 टाका मात्र


text:
वीरेन्द्र ठाकुर 'वियोगी'क किछु गीत
कर्पूर नै छै कर मे हे वाणी
करबैक पूजा कोना हे जननी।
ने कंठे मधुर छै ने बाजाक साधन
कोना केँ भजब हम तोहर नाम पावन
उब डूब भमर मे हमर छैक नैया
ने पतवार छै एक्को, ने एक्को खेवैया
ने बुद्धिक वैभव चतुरता हमर संग
बनल छी निबल हम दुःखे टा केने तंग
हे वाचा बचाबी हमर प्राण यदि तँ
दीय दान विद्या सुयश हो जगत मे
की हम वियोगी विरह गीत गबिते
ने पायब एक्को क्षण सुखक बाट माते
कर्पूर नै छै कर मे हे वाणी
करबैक पूजा कोना केँ हे जननी ।
(२)
(तर्ज : एक प्यार का नगमा है)
दुनिया मे जन्म लेलौं किछु करू अहाँ मानव
ई पंछी उड़ि जेतइ तँ व्यर्थ होयत कानब।
किछु सोच विचार करू अहाँ किया एलौं जग मे
हिरासन काया सँ नित भजन करू मन मे
हरे राम हरे रामा सदिखन तँ भजू मानव
ई पंछी उड़ि जेतइ तँ व्यर्थ होएत कानब।
लाख चौरासी घुमलौं तखन ई तन पयलौं
यदि चुकब अपन पथ सँ व्यर्थ अहाँ जन्म लेलौं
पल मे की की हेतइ से कखनो नहि जानब
ई पंछी उड़ि जेतइ तँ व्यर्थ होइत कानब।
करु भजन करु प्राणी जग घुमय अहाँ अयलौं
प्रभु कृपा दृष्टीफल सँ अवसर सुंदर पयलौं
ई विरह वियोगी तन हेतइ निश्चित दानव
ई पंछी उड़ि जेतइ तँ व्यर्थ होयत कानब।
आइह कदम जोड़ी फूल
पहुँचल पतिया, दुख केर बतिया
पहु पाबि झूर-झमान हइ
कदम जोडी फूल ।
मैथिलीक ई दीन समय अछि।
सभा मध्य अन्हेर भेल अछि
तँ लुल्हो केँ मोल हइ
कदम जोड़ी फूल।
बेटीक पिता बहाबथि नोरे
वरक पिता छथि खूब कठोरे
तेँ वर भेल बकलेल हइ
कदम जोडी फूल।
रुपया लेल बेटा पढ़बै छथि
विवाह भेने स्कूल छोरबै छथि
तेँ मेट्रिक केने फेल हइ
कदम जोड़ी फूल ।
करम बुरल छह तोहार तखने
मिथिला कन्या भेलह जखने
स्त्री जाति केँ ने मोल हइ
कदम जोडी फूल ।
★★★
वीरेन्द्र ठाकुर 'वियोगी' (1 जनवरी 1947 — 6 सितम्बर 2005) मैथिलीक सुचर्चित गीतकार-नाटकाकर छथि। साहित्यिक चर्चा-परिचर्चा सँ दूर रहि जीवन पर्यन्त मैथिली भाषा-साहित्य मे निरन्तर योगदान कएनिहार वीरेन्द्र ठाकुर 'वियोगी'क अभिलाषा, कदमजोड़ी फूल, रक्तकमल, व्यवस्था मे दाह वस्त्र, चाणक्य, कालिदास, वैदिक गाँव माऊँबेहट आ राजा भोज प्रकाशित एवं सुचर्चित कृति छनि। एकरा अतिरिक्त कैक गोट नाटक अप्रकाशित। एतए प्रस्तुत गीत सभ प्रथमतः २००८ मे प्रकाशित हिनक गीत-संग्रह कदमजोड़ी फूल (सं—चन्द्रेश)मे प्रकाशित छनि।


text:
अनुराग मिश्रक किछु कविता ::अनुराग मिश्र मैथिली कविताक नव्यतम पीढ़ी सँ संबद्ध कवि छथि । अनुरागक किछुए कविता एखन प्रकाश मे अएलनि अछि आ एहि क्रम मे ओ पाठक लोकनि केँ अपन भाषा आ काव्य चेतना सँ आकृष्ट कएलनि अछि । इतिहास पढ़ैत भविष्यक चिंता करैत ई कवि वर्तमानक सूक्ष्म विश्लेषण करैत छथि। एहि कविक संभावना मैथिली कविताक भविष्यक आश्वस्ति अछि। ई-मिथिला पर अनुरागक स्वागत । पढ़ल जाए अनुरागक किछु कविता :
1). स्मृतिलोप
सोचैत छी कखनहुँ-काल
जे हारल मनुक्खक लेल
कतेक सुखद होइत छैक स्मृतिलोप.
हटा कए सबटा दुख
मेटा कए सबटा विषाद
नीप सबटा संताप
पोति सबहक अधलाह
उपटा दैत अछि सबटा ‘तीत’ अतीतक
आ ठाढ़ कए दैत अछि मनुक्ख केँ –
एक गोट एहन बाट पर
जकर पथिक होइत अछि
प्रायः ओ एकसरे.
2). प्रेम घाटी सभ्यता
एतेक आगाँ बढि गेलैक जिनगी
वा हमहीं रहि गेलियै पाछाँ
एतेक नूतन भए गेलैक युग
वा भए गेलियै पुरातन हमहीं
जे हमरा देमय पड़ि रहल अछि जोर
अपन मष्तिकपर ई मोन पाड़' मे
जहिया रोज एक बेर केँ भए जाइत छल
प्रेम हमरा अहाँसँ।
स्मृति छोड़ि रहल अछि संग
एतेक धरि जे
नै लागल अछि बरख मुदा
बूझि पड़ैछ नै जानि
कतेक ईसा पूर्व पहिने
भेल रही आलिंगनबद्ध अपनालोकनि।
भसिया गेलै ओ सबटा पाण्डुलिपि
जाहिपर टंकित छल
हमर अहाँक प्रेमक 'रोजनामचा'
अपनहि लिखल भ' गेल अछि अपठनीय
जेना लिखल होअय
ओ कोनो कीलाक्षर लिपि मे।
नहुँए नहुँए भेल जा रहल ई संबंध
आब विषय पुरातत्वक
की आओत कोनो पुराविद हमर हृदयक टीलादिस,
की हएत हमरो अंतःस्थल उत्खनित,
की चलाओत ओ कोदारि हमर कामनाक परतीपर,
की हेतैक हमरो वेदनाक कार्बन डेटिंग?
एहन असंख्य प्रश्नाकुलताक मध्य
धँसल जा रहल अछि रोज एक फुट
हमर नेहनगरी
भए सकैछ जकर नाम
राखि दैक क्यो
प्रेम घाटी सभ्यता।
3). संक्रमण
प्रगतिशीलताक धाह मे जरैत आबि रहल अछि संस्कारक देह अदौसँ,
ओहिना जेना सुखायल जारनि आगि पबिते बनि जाइछ दावानल लगले
कहलनि बाबा, हौ गेलियै बिसरि मंत्र दूर्वाक्षतक
शब्द मंत्रक अछि भीत जकाँ ढहि गेल ओहिना
जेना सतासीक बाढि मे भसिया गेल छल दक्षिणबरिया घर हमर
छथि स्तब्ध ओ अपना चिनबार पर देखि एहि उपनिवेशन केँ,
देखलनि बहुत ओ आक्रमण शक, हूण, कुषाणक,
मुदा कोना बना लौथ ओ गृहस्वामिनी बेचन मड़रक नातिन केँ,
लागल ठकमूडी बूढहा केँ मात्र ई सोचिते,
चार पर खपड़ा छाड़ैत ओ चरित्र
आ समधिभोजले बिझहो करेबाले कल जोड़ैक मुद्रा
कहलनि ओ, कर' बरू कतबो आँठि उफहँत तोँ सब समाज केँ,
बकसि दे हमरा, लोटा महँक अछिंजल सेहो सूखा गेल हमर देखि ई तमाशा,
नै गाम लेखेँ ओझा आ ने ओझा लेखेँ गाम,
आब तँ सौंसे संसार लागि रहल बताह हमरा।
4). गोहारि
माय! आइ तोँ जेबहीक
जाइते छिहीक सब बेर
कहाँ एना होइत छैक कोनो बेर
जे तोँ रहि जाइत छिहीक
सब दिन लेल।
मुदा नै जानि किएक
एहि बेर हमरा लगै छौक
जे तोरा अपन यात्राक स्थगनक
आदेश द' देबाक चाहियौक।
तोहर उपस्थिति आ अनुपस्थितिक मध्य जे एकात्म रहैक
से छैक आब? नै छैक!
देखलहिक नै, कोना सह-सह करैत रहौक
चण्ड मुण्ड सब तोरा आँगन मे
आइ महिखासुर स्वयँ तोहर पूजेगरी भेल छौक
कतेको शुम्भ निशुम्भ मास्क लगा
अर्घ्यी पंचपात ल' बैसल छौक
जकर मास्क तोहर जतराक बाद जेतैक खूजि
आ रक्ताभ हुअय लगतैक समूच्चा परिदृश्य
आइ जखनि तोहर चाल मे सहस्त्रो कान्ह लगतौक
तँ ओहि मे बहुतो लोकक मष्तिष्क मे बान्ह तोड़ि,
कल्हुका घिनायल पटकथा लिखा रहल हेतैक
तेँ हे माय! गोहारि छौक तोरा सँ
जे आइ जखनि तोरा ल' उतरबौक पानि मे
तँ तोँ नै छोड़बिहीन हाथ हमर
अपन पुत्र-पुत्रादिक अस्तित्वक रक्षार्थ
तोँ रोकि दिहीक प्रस्थान अपन।
5). टोकन
बैंक मे पाइ भेटबा सँ पहिने
भेटैत छैक टोकन
जकरा जेबी मे राखि, लोक परतारैत अछि मोन केँ
एहि अजस्त्र हेंज मे छी हमहूँ एकटा प्रत्याशी
ओहि टोकन केँ देखि-देखि
मनुक्ख घोरैत अछि आशाक नेबाड
बनबैत अछि भविष्यक मारिते रास चित्र
रोपैत अछि नेहक गाछ
सजबैत अछि सुखक बंदनवार
अहाँ हमर ओहने ‘टोकन’ तँ छी.
6). अध्यादेश
ओना तँ बहुतो कारण गिना सकैत छी हम
एहि गप्पक समर्थन मे जे
एहि सृष्टिक समस्त कार्यवाही
तत्काल प्रभाव सँ स्थगित कएल जेबाक चाही
मुदा से जँ नहियो भ' सकैछ संभव
तँ एतेक गोहारि करब हम अबस्से
ओहि सृष्टिनियंता ब्रह्मा सँ
जे ओ स्त्री निर्माणक फैक्ट्री
बन्न क' लैथ किछु दिनक लेल
मारि देथुन ताला वात्सल्यक
ओहि कोठली मे
प्रेम भ' जेबाक चाही अदृश्य
समस्त परिदृश्य सँ
अलोपित भ' जाइ करूणा ओहिना
जेना सूर्यक उपस्थिति मे अन्हार
प्रतिबंधित भ' जाइक
यत्र नार्यस्तु बला फूसियाहा मंत्रजाप
मनुक्ख अर्जित कएलक अछि
धराक स्त्रीहीन होएबाक श्राप
आबहुँ ई अध्यादेश शीघ्रहि
जे भेलीह पृथ्वी आइ सँ स्त्रीरहित
एहि सँ बढि केँ मातृऋण सधएबाक उपक्रम
की भ' सकैछ आजुक समय मे आर कोनो?


text:
तीन बेर बिहार क मुख्यमंत्री रहल डॉ. जगन्नाथ मिश्रा क राजनीतिक सफ़र मे कईटा मोड़ आ उतार-चढ़ाव आयल। कांग्रेसी परिवार स ताल्लुक रखनिहार जगन्नाथ मिश्रा एक वक़्त मे ‘मौलाना’ भ शक्तिशाली क्षेत्रीय क्षत्रप बनि कए उभरल छलाह, जिनकर अंत भारतीय जनता पार्टी क दुहारि पर ‘भक्त’ रूप मे भेल।
एहि यात्रा क बीच मे कुछ काल लेल हुकर पड़ाव जनता दल यूनाइटेड सेहो रहल, जाहि ठाम हुनकर संगहि हुनकर पुत्र नीतीश मिश्रा सेहो राजनीति यात्रा शुरु केलथि। 2005 स 2009 क बीच नीतीश कुमार क सरकार मे नीतीश मिश्रा कैबिनेट मंत्री रहलाह।
जखन-जखन जगन्नाथ मिश्रा मुख्यमंत्री बनलाह, तखन तखन सरकार मे पैघ नीतिगत फैसला भेल। सहकारिता, सरकारीकरण आ समाजवाद हुनक कार्यकालक विशेषता रहल। पहिल कार्यकाल मे औद्योगिक सुधार केलथि, जाहि मे निजी कारखाना सबहक सरकारीकरण भेल। दोसर कार्यकाल में शिक्षाक क्षेत्र मे सुधार केलथि जाहि मे उर्दू कए दोसर राजकीय भाषा आ निजी स्कूल आ कॉलेज कए सरकारीकरण केलथि। तेरस कार्यकाल छोट मुदा भागलपुर दंगा के सामाजिक सुधारक काज करबा लेल प्रयासरत रहलाह। प्रेस बिल आ आंखिफोडबा कांड क अलावा बॉबी हत्याकांड हिनकर कार्यकालक चर्चित घटना रहल।
1970 क दशक मे बिहार कांग्रेस विरोधी आंदोलन क केंद्र मे रहल। तखन राजनीति मे नौसिखिया जगन्नाथ मिश्रा कए तत्कालीन प्रधानमंत्री इंदिरा गांधी पैघ ज़िम्मेदारी देलथि। 11 अप्रैल, 1975 कए जगन्नाथ मिश्रा पहिल बेर बिहार क मुख्यमंत्री बनलाह। इ बहुत कठिन समय छल। ओहि साल 3 जनवरी कए हिनकर पैघ भाई आ तत्कालीन रेल मंत्री ललित नारायण मिश्रा क हत्या समस्तीपुर मे करि देल गेल छल। आपातकाल क दौरान कांग्रेस पार्टी क सामने पैघ चुनौति छल।
हिनकर मुख्यमंत्री बनबा स ठीक एक साल पहिने मार्च 1974 मे बिहार मे छात्र आंदोलन क शुरुआत भेल छल। ओकर धाह स जेपी आंदोलन क नाम स आगि धधकी गेल छल। अब्दुल ग़फ़ूर क बाद जखन इ मुख्यमंत्री बनलाह त हिनकर बैस महज़ 38 साल छल। देश क सबस युवा मुख्यमंत्री छलाह। मिश्र एहि पद पर 30 अप्रैल, 1977 तक रहलाह। 21 महीना क आपातकाल क बाद जनता पार्टी की सरकार सत्ता मे आयल आ कर्पूरी मुख्यमंत्री भेलाह।
1980 क चुनाव मे इंदिरा गांधी क जीत क बाद उत्तर भारत क कईटा राज्य मे दोबारा चुनाव भेल। बिहार मे कांग्रेस क जीत क बाद जगन्नाथ मिश्रा कए फेर स मुख्यमंत्री बनाउल गेल। ओ दोसर बेर 8 जून, 1980 कए मुख्यमंत्री पद क शपथ लेल आ 1983 मे स्वतंत्रता दिवस क एक दिन पहिने यानी 14 अगस्त कए हुनका पद स हटा देल गेल।
गांधी परिवार क विश्वस्त हेबाक बावजूद ओ बिहार मे कांग्रेस क भीतर कईटा प्रतिद्वंद्वी ढार केलथि। अपन दोसर कार्यकाल क दौरान ओ राज्य मे उर्दू कए दोसर आधिकारिक भाषा क मान्यता देलथि। जुलाई 1982 मे जगन्नाथ मिश्रा राज्य क विधानसभा मे कुख्यात बिहार प्रेस बिल अनलाह। ओकरा सदन स पास करेलाह। एहि मे प्रेस कानून क उल्लंघन करनिहार पत्रकार लेल सज़ा क प्रावधान कैल गेल छल। देशभरि क पत्रकार एकर ख़िलाफ़ आवाज़ उठल। एहि क़ानून कए आपातकाल स जोडल गेल। विरोध मे अख़बार अपन संस्करण कए बंद केलक। एक साल बाद भारी विरोध क कारण राष्ट्रपति क मुहर लगबा स पूर्व इ बिल वापस ल लेल गेल।
साल 1989 मे भेल भागलपुर दंगा क बाद कांग्रेस पार्टी क सूरज डूबए लागल छल। केंद्र मे कांग्रेस क हार आ वी.पी. सिंह सरकार बनलाक बाद राजीव गांधी स्थिति कए देखैत छह साल बाद जगन्नाथ मिश्रा कए एक बेर फेर बिहार क मुख्यमंत्री बनेलाह, मुदा कोनो फायदा नहि भेल।
फ़रवरी 1990 मे विधासनभा चुनाव कराउल गेल, जाहि मे जनता दल क लालू प्रसाद यादव कांग्रेस कए बिहार क सत्ता स बेदख़ल करबा मे कामयाब रहलाह। 10 मार्च, 1990 कए लालू प्रसाद यादव बिहार क नव मुख्यमंत्री पद क शपथ लेलथि। आओर एहि तरह स जगन्नाथ मिश्रा बिहार क अंतिम कांग्रेसी आ सवर्ण मुख्यमंत्री साबित भेलाह।
लालू प्रसाद यादव आ जगन्नाथ मिश्रा राजनीतिक प्रतिद्वंदी छलाह, बावजूद एकर दूनू मे कईटा समानता अछि। जनवरी 1996 क चारा घोटाला मे दूनू क नाम सामने आयल। घोटाला स जुड़ल एक मामला मे दूनू दोषी पाउल गेलाह। मिश्रा जेकां लालू सेहो ईलाजरत छथि।
दूनू कहियो राज्य क अल्पसंख्यक राजनीति क चैंपियन मानल जाइत छथि। हालांकि एक समय एहन आयल जखन दूनू नेता अपन पार्टी क त्याग केलथि। लालू यादव जनता दल से अलग भ अपन पार्टी राजद बनेलथि त जगन्नाथ ओहि पार्टी कए त्यागि देलथि जे हुनका राज्य क तीन बेर मुख्यमंत्री बनेलक। अपन बिहार विकास पार्टी आ ओकर बाद जदयू मे रहलाह आ अंत में ओकर हाथ पकडि लेलथि जेकर विरोध स हुनकर राजनीति जीवन शुरु भेल छल आ जीवन भरि ओकर विरोध मे चलल। पिछला चुनाव मे मोदी क भक्त क रूप मे हिनकर राजनीतिक सक्रियता देखल गेल।
प्रेरक साभार – बीबीसी हिंदी डॉट कॉम


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
रविवार, 11 मार्च 2012
गजल
माटि पानि छोरि अपन, किएक एतेक दूर छी
आबै जाए जाउ घुरि-घुरि अपन-अपन घर
घर में रोटी नै, रखने माछ-भात भरपूर छी
तिमन-तरकारी बेच-बेच करू नै गुजरा यौ
घुरि आऊ अपन गाम, एतुका अहाँ हजूर छी
परदेश में बनि कतेक दिन रहब परबा
अपन घर आऊ, एतए के अहाँ तs गरूर छी
अपन लोकक मन-मन में मनु अहाँ बसुयौ
परक द्वारि पर बनल किएक मजदुर छी
***जगदानन्द झा 'मनु'


text:
राजविराज : एकीकृत नेकपा माओवादीक पोलिट ब्यूरो सदस्य रामचन्द्र झा शाह वंशक उत्पत्ति संगहि मैथिली भाषा पर दमनक शुरुआत भेल जे श्रंखला अखन धरि जारी अछि. अंतर्राष्ट्रीय मातृभाषा दिवसक अवसरपर मैथिली साहित्य परिषद्द्वारा राजविराजमे आयोजित कार्यक्रममे बजैत झा ई बात बतौलनि. गोपालवंश, महिपालवंश, लिच्छवी वंश होइत शाहवंश धरिक काल मैथिली भाषाक लेल स्वर्णिम काल रहल छल. नेपालमे मल्लकाल धरि मैथिली भाषा राजकाजक भाषा रहितो शाहवंशक उदय संगहि मैथिली भाषा उपर दमनक श्रृंखलाक शुरुआत भेल छल. मैथिली करीब हजार बर्ष पुरान भाषा रहितो एकर समुचित संरक्षण, संबद्र्धन नइ भऽ सकल प्रमुख अतिथि रामचन्द्र झा बतौलनि । नेपालमे एक भाषा, एक भेष केर नीतिक कारणें मैथिली सहित अन्य मातृभाषा सब भाषिक दमनक नीतिक कारण कतेको भाषा तऽ लोप भऽ गेल, मुदा मैथिली भाषा समृद्ध भेलाक कारणे अखन धरि टिकल अछि. मैथिली भाषाकें जीवन्त राखै लेल शिक्षाक माध्यम बनेबाक संगहि सरकारी कामकाजक रूपमे प्रयोग कयल जेबा पर जोर देलनि. मातृभाषा सबहक संरक्षण करब राज्यक दायित्व रहल झा बतौलनि.
मातृभाषामे पठन-पाठन होयब प्रभावकारी होयत कहैत ओ कहलनि –मैथिली सहितक मातृभाषा सबहक़ अधिकार आब बनैबाला संविधानमे भेनाइ जरुरी अछि. तहिना एकीकृत नेकपा माओवादीक सभासद उमेशकुमार यादव मैथिली नेपालक दोसर सबसँ पैघ भाषाक रूपमे रहलो पर शासक वर्गद्वारा एहि भाषाक समुचित स्थान नइ दऽकऽ मैथिली भाषाक दमन केने अछि. महिला, बाल-बालिका तथा ज्येष्ठ नागरिक समितिक सभापति रंजु ठाकुर कहलनि–मैथिली भाषाक समुचित विकास नइ भेलामे मैथिली भाषी सब सेहो जिम्मेबार अछि. तहिना नेपाली काँग्रेसक केन्द्रीय सदस्य तथा सभासद मीनाक्षी झा, तहिना सभासद मिथिला चौधरी, मैथिली भाषाक संरक्षण, संवर्धनक आवश्यकता रहल बतौलनि. कार्यक्रममे मैथिल महासंघ, नेपालक अध्यक्ष विष्णुकुमार मण्डल, जनआनन्द मिश्रा, पूर्व अध्यक्ष देवेन्द्र मिश्र, अन्तर्राष्ट्रिय मैथिली परिषद नेपालक अध्यक्ष करुणा झा, मैथिल महिला परिषद्क संस्थापक अध्यक्ष मीना ठाकुर मन्तव्य व्यक्त केलनि. कार्यक्रमक अध्यक्षता शुभचन्द्र झा तथा संचालन श्यामसुन्दर यादव केलनि.
(रिपोर्ट/फोटो : करुणा झा)


text:
मिथिला/मधेशक लोक राजनीति आ प्रकृति दुन्नूक चपेटमे छै । बाढि मिथिला/मधेशक निअति बनि गेल छै । प्रत्येक बरिस लोक एहिसँ पीडित आ आक्रान्त होइ छै । कोनो पांच दश बरिससँ नै । सैकड़ौ बरिससँ । बाढि आबि लोकवेद, धनमाल, पोखरि क' मांछ, घर, अनाज सब देहाक ल' जाइ छै । राष्ट्रिय, अन्तराष्ट्रिय मिडियामे खूब चर्चा होइ छै । ढेर रास संघ संस्थाद्वारा राहत संकलन होइ छै ।
बंटाइ छै । सरकारद्वारा अनुदानक घोषणा कएल जाइ छै । बस किछु महिनाबाद सब बिसरि जाइ छै । अगिला बरिस फेर वएह रवैया । आखिर कहिया धरि ई चक्र चलैत रहतै ? एकर दीर्घकालीन निपटाराक उपाय की ?
सामान्य रुपसँ सोचल जाइ तँ बाढि प्राकृतिक विपतिके रुपमे नजरि आएत मुदा नेपालक सन्दर्भमे जँ गहिरगर अध्ययन करबै तँ एहिमे नितान्त राजनीतिक रंग भेटत । ऐतिहासिक छल भेटत । राजा महेन्द्रद्वरा पुनर्वास कार्यक्रमक नाम पर तरार्इ क्षेत्रक वन दोहन करैत लाखौ पहाडीके बस्ती तरार्इमे बसेनाइ (एखनो जारी छै), चूरे क्षेत्रसँ अवैध रुपसँ बाउल आ गिट्टीक निकाशी भेनाइ, रक्तचन्दन, सिसौ, खयर लगायत अन्तराष्ट्रिय बजारमे महगमे बिकैवला गाछी सभ तस्करी भेनाइ, सरकारी सन्यन्त्रमे एके टा समुदायके हालीमुहानी भेनाइ, विकास प्रशासनमे रहल भ्रष्टाचार, राष्ट्रिय योजना आयोगक लापरबाही, मौसम विभागके काजक पुराने तरिका, राज्यक उपनिवेशवादी सोच (राज्यद्वारा पहाडभे आएल भू-कम्प राष्ट्रिय संकट आ मधेशमे आएल बाढिक क्षेत्रीय संकटके रुपमे चित्रण केनाइ) आदी कारण सब भेटत ।
विश्वमे नेपाल एहन देश छै जतए राजनीति केनाइ सभसँ असान छै । कोनो समस्या भेलै तँ भारतके दोषी देखाक अहाँ अपन माथ परसँ बोझ उतारि सकै छी । अपन असक्षमता झांपि सकै छी । अपन अकर्मण्यताके तोपि सकै छी । बस बात खत्तम । एखन बाढी सनके विपतिमे सेहो तेहने देखल जा रहल छै ।
मौसमके पूर्वानुमानमे आधुनिक प्रविधिक प्रयोग क' र्इन्टरनेट लगायत सञ्चारक विभिन्न माध्यमसँ विपतिके पूर्व सूचनाक प्रसारण, पछिला अनुभवके आधार पर पूर्व तयारी आ नदी सभक प्रकृतिक सम्बन्धमे एक उच्चस्तरीय अध्ययन क' नेपाल आ भारतक दुन्नू सरकारक प्रभावकारी समन्वयसँ बाढिसँ होइवला जनधनके क्षती कम कएल जा सकै छै ।


text:
मुख्य पृष्ठ सभटा टैग Nitish Government
Tag: Nitish Government
बिहार कें एकमात्र नालंदा ओपन यूनिवर्सिटीक मान्यता खतरा मे
बिहारक राजधानी पटना स्थित नालंदा खुला विश्वविद्यालय (एनओयू) कें जमीन नहि मिलल त' एकर मान्यता खतरा मे पड़ि सकैत अछि। जखन शुरुआत मे सरकार दस एकड़ जमीन एलॉट केने छल, मुदा अखन राज्य सरकार अतिरिक्त जमीन देबय सं इनकार क' देने अछि।
विधानसभा चुनाव सं पहिने बिहार मे शिक्षक कें नीतीश सरकार देलक...
पंचायती राज संस्था आ नगर निकाय कें शिक्षक केर नव सेवाशर्त नियमावलीक राज्य कैबिनेटक मंजूरी भेट गेल अछि। एकरा अनुसार साढ़े तीन लाख सं बेसि शिक्षक कें कर्मचारी भविष्य निधि (ईपीएफ) कें लाभ सितंबर, 2020 सं देल जायत।


text:
मैथिलीक वरेण्य साहित्यकार रामलोचन ठाकुर एहि धराधाम सं विदा भ' चुकल छथि. हुनक मृत देह नील रतन सरकार अस्पताल मे राखल छनि. 5 अप्रील कें एहि आशय केर समाद प्रशासन दिस सं हिनक परिजन कें भेटलनि. अगिला लगभग पूरा दिन कानूनी प्रक्रिया आदि काज मे लागल आ सब कागजी प्रक्रिया पश्चात पार्थिव शरीर 6 अप्रील कें परिजन कें सौंपल गेलनि. संध्या काल कलकत्ता केर प्रसिद्ध नीमतला घाट (भूतनाथ) मे हिनक अंतिम संस्कार कएल गेलनि.
ज्ञात हो जे रामलोचन ठाकुर एही 12 फरवरी कें भोरे सं निपत्ता छलाह. बीतल किछु साल सं ठाकुरजी अल्जाइमर सं ग्रसित छलाह आ इलाज चलि रहल छलनि. ओ कलकत्ता स्थित अपन निवास दमदम लग इटालगच्छा रोड इलाका सं निपत्ता भेलाह. एहि विषयक सूचना पुलिस कें देल गेल छल. ठाकुरजी कें ताकि अनबाक काज मे शहरक साहित्यिक वर्ग सं ल' कतेको कार्यकर्ता दिन-राति लागल छलाह. किन्तु कोनो तरहक सफलता हाथ नहि आएल.
पुलिस-प्रशासन दिस सं देल जनतब अनुसार रामलोचन ठाकुर कें 22 मार्च कें कोनो अनजान लोक सब मेंटल अस्पताल मे दाखिल करओने छल. हुनक अवस्था बहुत बेसी खराब छलनि. ओतय सं हुनका इमरजेंसी कें देखैत एक अन्य अस्पताल मे रेफर कएल गेलनि. 25 मार्च कें ओ अंतिम सांस लेलनि आ तकर बादे हुनक पार्थिव शरीर कें नील रतन अस्पताल शवगृह मे राखल गेल छल. मुइलाक तेरहम दिन हुनक दाह-संस्कार संभव भेल. दाह-संस्कार मे परिजन सहित कोलकाता केर लगभग दर्जनभरि मैथिली सेवी लोकनि उपस्थित रहल छलाह.
- - - - -
राम लोचन ठाकुर (18 मार्च, 1949 - 25 मार्च 2021) मैथिली आन्दोलनी, मातृभाषाक सेनानी, रंगकर्मी, कवि, अनुवादक ओ संपादक रूपें विख्यात छथि. हिनक मैथिलीक प्रति प्रतिबद्धता अनुपम अछि. ई कुमारेश काश्यप, अग्रदूत आ मुर्तजा अली छद्म नामे सेहो रचना केलनि. आयकर विभागक चाकरी सं अवकाश पओने छथि. हिनक विपुल रचना संसार मे प्रमुख अछि:
काव्य: इतिहास हंता (1977), माटि-पानिक गीत (1985), देशक नाम छलै सोन चिड़ैया (1986), अपूर्वा (1996), लाख प्रश्न अनुत्तरित (2003) आदि.
हास्य-व्यंग्य: बेताल कथा (1981, कुमारेश काश्यप छद्मनाम सं).
संस्मरण: स्मृतिक धोखरल रंग (2004), आंखि मुनने : आंखि खोलने (2005). मैथिली लोक कथा (1983 ओ 2006).
पत्रिका सम्पादन (स्वतंत्र, संग आ कार्यकारी): अग्निपत्र, रंगमच, मैथिली दर्शन, सुल्फा, मिथिला दर्शन आदि.
एकर अतिरिक्त कइएकटा पुस्तकक सम्पादन एवं विपुल संख्या मे कविता संग्रह, नाटक, उपन्यास आदिक अंग्रेजी आ बांग्ला सं अनुवाद सेहो कएने छथि.
सम्मान: प्रबोध साहित्य सम्मान, भाषा भारती सम्मान, विदेह सम्मान, किरण साहित्य सम्मान, यात्री-चेतना पुरस्कार, मिथिला सांस्कृतिक परिषद (कोलकाता), मिथिला सेवा ट्रस्ट (बागुइआटी, कोलकाता) द्वारा अभिनंदन आदि.


text:
प्राचीन समय मे देवालय आ' धार्मिक स्थलक निर्माण केँ मूल उद्देश्य रहैत छलैक जे ओहिठाम सँ समाज केँ
नियंत्रित कयल जेतैक आ' लोक मे सामाजिकता, परोपकारिकता आ आपसी सामंजस्यक विस्तारक संगहि संग सांस्कृतिक आ' आर्थिक चेतनाक प्रचार-प्रसार कएल जेतैक.मुदा, कालांतर मे धार्मिक कट्टरता बढ़ैत गेलैक आ' उदारवादी सभ नव-नव बाट तकैत गेलाह.परिणाम भेलैक जे समाज फाँक-फाँक मे बँटैत गेल आ' फेर यैह सार्वजनिक सामाजिक-धार्मिक आयोजन सभ समाज मे वैमनस्यता आ' आपसी द्वेष कें प्रत्यक्ष आ' परोक्ष रुपेँ प्रश्रय देइत चलि गेल जे एखन चरम पर पहुँचल अछि.आ'तइँ वर्तमान मे अधिकांश समय लगैत रहैत अछि जे सामाजिक संरचना केँ अस्तित्व विनाशक कनगी पर पहुँच गेल अछि. नैतिकताक ह्रास आ' संकुचित सोच सँ संचालित राजनीति समाज कें तोड़बा मे सेहो कोनो कसरि नहि छोड़लक अछि. मुदा,एखनो यदि कतहु, कोनो सूत एहि टुटैत समाज के एकठाम बन्हबाक आ' थाम्हि केँ रखबाक लेल प्रयासरत अछि तऽ ओ छैक साहित्य आ' कला जकरा समाज केँ संग-संग अपन अस्तित्व सेहो बचेबाक लेल नित्य लड़य पड़ैत छैक. वर्तमान समय मे साहित्यकार आ' कलाकारक उत्तरदायित्व समाज निर्माणक ओहि आदिकालक धार्मिक उपदेशक आ' सामाजक दिक्दर्शक सँ बेसी बढ़ि गेल छैक. एखन समाजक पुनर्निर्माणक काल अछि. ओहि समय मे तऽ मात्र छिड़िआयल लोक के एक जगह अनबाक रहैक मुदा एखन तऽ भसिआयल लोक के एकठ्ठा करबाक छैक.संगहि अपन अस्तित्व आ' प्रतिष्ठा सेहो क्षीण नहि होइक तकरो चिन्ता बनले रहैत छैक.
— चंदन कुमार झा
नियंत्रित कयल जेतैक आ' लोक मे सामाजिकता, परोपकारिकता आ आपसी सामंजस्यक विस्तारक संगहि संग सांस्कृतिक आ' आर्थिक चेतनाक प्रचार-प्रसार कएल जेतैक.मुदा, कालांतर मे धार्मिक कट्टरता बढ़ैत गेलैक आ' उदारवादी सभ नव-नव बाट तकैत गेलाह.परिणाम भेलैक जे समाज फाँक-फाँक मे बँटैत गेल आ' फेर यैह सार्वजनिक सामाजिक-धार्मिक आयोजन सभ समाज मे वैमनस्यता आ' आपसी द्वेष कें प्रत्यक्ष आ' परोक्ष रुपेँ प्रश्रय देइत चलि गेल जे एखन चरम पर पहुँचल अछि.आ'तइँ वर्तमान मे अधिकांश समय लगैत रहैत अछि जे सामाजिक संरचना केँ अस्तित्व विनाशक कनगी पर पहुँच गेल अछि. नैतिकताक ह्रास आ' संकुचित सोच सँ संचालित राजनीति समाज कें तोड़बा मे सेहो कोनो कसरि नहि छोड़लक अछि. मुदा,एखनो यदि कतहु, कोनो सूत एहि टुटैत समाज के एकठाम बन्हबाक आ' थाम्हि केँ रखबाक लेल प्रयासरत अछि तऽ ओ छैक साहित्य आ' कला जकरा समाज केँ संग-संग अपन अस्तित्व सेहो बचेबाक लेल नित्य लड़य पड़ैत छैक. वर्तमान समय मे साहित्यकार आ' कलाकारक उत्तरदायित्व समाज निर्माणक ओहि आदिकालक धार्मिक उपदेशक आ' सामाजक दिक्दर्शक सँ बेसी बढ़ि गेल छैक. एखन समाजक पुनर्निर्माणक काल अछि. ओहि समय मे तऽ मात्र छिड़िआयल लोक के एक जगह अनबाक रहैक मुदा एखन तऽ भसिआयल लोक के एकठ्ठा करबाक छैक.संगहि अपन अस्तित्व आ' प्रतिष्ठा सेहो क्षीण नहि होइक तकरो चिन्ता बनले रहैत छैक.
— चंदन कुमार झा


text:
ⓘ अन्तर्राष्ट्रिय योग दिवस
अन्तर्राष्ट्रिय योग दिवस २१ जुनकें मनाएल जाएत अछि । ई दिन वर्षक सभ सँ पैग दिन होइत अछि आ योग सेहो मनुष्यकें दीर्घ जीवन प्रदान करैत अछि । पहिल बेर ई दिवस २१ जुन २०१५ कें मनाएल गेल, जकर पहल भारतक प्रधानमन्त्री नरेन्द्र मोदीद्वारा २७ सितम्बर २०१४ कें संयुक्त राष्ट्र महासभामे कएल गेछल ।
1. मूल
भारतक प्रधानमन्त्री नरेन्द्र मोदीद्वारा २७ सितम्बर २०१४ कें संयुक्त राष्ट्र महासभामे अपन भाषणमे कहलक:
"योग भारतक प्राचीन परम्पराएक अमूल्य उपहार छी ई दिमाग आ शरीरक एकताक प्रतीक छी; मनुष्य आ प्रकृतिक बीच सामञ्जस्य अछि; विचार, संयम आ पूर्ति प्रदान केनिहार छी तथा स्वास्थ्य आ भलाईक लेल एक समग्र दृष्टिकोण सेहो प्रदान केनिहार छी । ई व्यायामक बारेमे नै छी, मुदा अपन भीतर एकताक भावना, दुनिया आ प्रकृतिक खोजक विषयमे छी । अपनसभक परिवर्तित जीवन- शैलीमे ई चेतना बनि, अपनासभकें जलवायु परिवर्तन सँ लड़ैैमे सहायता करि सकैत अछि । तँ आबी एक अन्तर्राष्ट्रिय योग दिवसकें स्थापनाक लेल ओ दिशामे काज करैत छी ।"
जकर बाद २१ जुनकें अन्तर्राष्ट्रिय योग दिवस घोषित कएल गेल । ११ दिसम्बर २०१४ कें संयुक्त राष्ट्रमे १७७ सदस्यसभद्वारा २१ जुनक दिन अन्तर्राष्ट्रिय योग दिवस मनवैक प्रस्तावकें मञ्जुरी भेटल । प्रधानमन्त्री मोदीद्वारा कएल गेल ई प्रस्ताव ९० दिनक भितर पूर्ण बहुमत सँ पारित कएल गेल, जे संयुक्त राष्ट्र संघमे कोनो दिवस प्रस्तावक लेल सब सँ कम समय छी ।


text:
ई इंकलाब राय केs? कन्फ्युजिया जाइ, ओहि सं पहिने कहि दी जे ई सदीक महानायक अमिताभ बच्चन छथि. असल मे हुनक नाओ पहिने इंकलाब राय राखब निश्चित भेल छल.
माय तेजी बच्चन केर एहि प्रतिभावान पुत्रक नाओ रखबा लेल सेहो कम घमरथन नहि भेल छल? हरिवंश राय बच्चन कें इंकलाब राय नाओ बेस पसिन छलनि.
गुरु द्वारा सुझाओल नाओ रखबा लेल हरिवंश राय बच्चन तैयार छलाह. ई नाओ मिथिलाक महान विभूति ओ तत्कालीन इलाहाबाद विश्वविद्यालय केर अंग्रेजी केर प्रोफ़ेसर डॉ. अमरनाथ झा सुझओने छलाह, जे हरिवंश राय बच्चन कें नीमन लागल छल.
मुदा पारिवारिक सहमति बनल कवि सुमित्रानंदन पन्त केर देल नाओ अमिताभ पर. यएह नाओ केर अमिताभ बच्चन आइ अभिनयक आभा पसारने छथि.
(Report: मिथिमीडिया सिने ब्यूरो)


text:
पत्रकार महासभाक केन्द्रीय सह-संयोजक धर्मेन्द्र कुमार यादव देलक राजिनामा
पिछड़ा वर्ग पत्रकार महासभाक केन्द्रीय सह-संयोजक धर्मेन्द्र कुमार यादव देलक पदसँ राजिनामा।
पिछड़ा वर्गके हक अधिकार, उत्थानक लेल समर्पित पिछड़ा वर्ग महासभाक भातृसंगठन ‘पिछड़ा वर्ग पत्रकार महासभा’ के केन्द्रीय सह-संयोजक रूपमे रहल युवा पत्रकार, लेखक एवं संचारकर्मी धर्मेन्द्र कुमार यादव पदसँ राजिनामा देलनि।
महासभा मगध प्रदेशक भाषाकेँ अपन मातृभाषाक रूपमे आगु बढ़ेबाक घृणित काजमे लागल, किछु कु-राजनीतिक दल-समूहद्वारा रचल षड़यन्त्रक कारणसँ अपन मातृभाषा मैथिलीकेँ मगहीक नामसँ प्रयोग करब सम्बन्धमे आ मैथिली भाषाप्रति विरोधात्मक काज करबाक कारण राजिनामा देने छथि। मिथिलाचंलमे बसलाक कारणसँ सबहक मातृभाषा मैथिली रहल अछि। एकर विविध शैली, टॅन रहल अछि जे कि अइ भाषाक सादगी छी आ विश्वक एक धनिक एवं समृद्ध भाषा छी। जाति आ धर्म अनुसार नइँ भकऽ भाषा भूगोल अनुसार भेलाक कारण सम्पूर्ण मैथिलक मातृभाषा मैथिली रहल बात यादव बतेने छथि।
शनि दिन पिछड़ावर्ग महासाभाक केन्द्रीय समितीक बैठकके २ नम्बर निर्णयमे मातृभाषा सम्बन्धी निर्णय कएलाक कारण भाषा सम्बन्धी षडयन्त्रप्रति ध्यानाकर्षन भेल आ राजिनामा देलनि से आइ लभ मिथिलाक जानकारी प्राप्त भेल अछि।


text: कलकत्ता. विद्यापति मिथिला केर महान विभूति छलाह आ वर्तमानो मे ओ प्रेरणा देनिहार छथि. मिथिला ओ मैथिली केर मोजर विद्यापतिक कारणे विश्वभरि मे बढल अछि. एकदिस विद्यापति कवि रूपें प्रतिष्ठित छथि त' दोसर दिस हुनक रचना आ व्यक्तित्वक छाप एखनहुँ घर-घर मे अछि. हुनक गीत सभ कंठ-कंठ मे विद्यमान अछि आ पसरल अछि हुनक महादेवक प्रति भक्ति आ उगनाक कहिनी. उगना मिथिलाक घर-घर मे अछि महादेवक रूपें. मिथिला विकास परिषद् केर महिला शाखा मिथिला महिला मंच अनेक बरख सं गिरीश पार्क स्थित विद्यापति प्रतिमा सं भूतनाथ मंदिर धरि कलश यात्रा आयोजित करैत अछि जे एहू बेर रविदिन १७ नवम्बर कें भोरे आयोजित भेल. एहि कलश यात्रा मे भारी संख्या मे महिला लोकनि भाग लेलनि. यात्रा केर अगुआइ मिथिला महिला मंच केर अध्यक्षा श्रीमति शैल झा कयलनि. यात्रा कें स्थानीय सांसद सुदीप बंद्योपाध्याय विदा कयलनि. एहि अवसर पर परिषद् अध्यक्ष अशोक झा सहित कार्यकर्ता लोकनि बेस तत्पर देखल गेलाह. कलश यात्रा मे विद्यापति आ उगना केर कथा पर आधारित झांकी बेस धियान आकृष्ट करैत रहल. (Report: मिथिमीडिया ब्यूरो)


text:
बिहार मे आइ सं 12 जुलाइ तक भारी बारिश केर चेतावनी क’ देखैत मुख्यमंत्री नीतीश कुमर आपदा प्रबंधन आ जलसंसाधन विभाग कें संग-संग सभ’ संबंधित डीएम क’ पूर्ण तरहे अलर्ट रहबाक निर्देश देलनि अछि।
मौसम पूर्वानुमान एजेंसि कें माध्यम सं प्राप्त सूचना कें आधार पर जल संसाधन विभाग आठ सं 12 जुलाई तक बागमती बेसिन मे भारी बारिश केर सूचना देने अछि। ई सेहो कहल गेल अछि जे भारी बारिश केर संभावना सं पूर्वी चम्पारण, शिववहर, सीतामढ़ी, मुजफ्फरपुर, समस्तीपुर, मधुबनी, दरभंगा, बेगूसराय, खगड़िया, सुपौल, सहरसा, मधेपुरा, भागलपुर आ बांका जिला में बाइढ़ कें संभावना बैन सकेत अछि।
मुख्यमंत्री आपदा प्रबंधन विभाग कें प्रधान सचिव क’ निर्देश देलनि अछि जे सभ’ संबंधित जिलाधिकारि क’ पहिने सं अलर्ट क’ देल जाय। तटबंधक निकट रहय वला लोक कें बीच माइक सं एकर विशेष रूप सं प्रचार-प्रसार कराओल जाय, ताहिसँ लोक क’ शिफ्ट करबाक काज त्वरित गति सं भ’ सके।
मुख्यमंत्री जल संसाधन विभाग क’ निर्देश देलनि अछि जे अपन सभ’ अभियंत क’ संवेदनशील स्थल पर पूर्ण रुपे अलर्ट राखि, जाहिसँ तटबंधक पूर्ण सुरक्षा कयल जा सकत। मुख्यमंत्री ई सेहो निर्देश देलनि जे जिला मे पूर्व सं प्रतिनियुक्त एनडीआरएफ एवं एसडीआरएफ केर टीम क’ सेहो पूर्ण तरहे अलर्ट मोड मे रखल जाय, जाहिसँ कोनो भी प्रतिकूल स्थिति मे त्वरित कार्रवाइ कयल जा सकत।


text: कोलकाता/बम्बइ. संजय मिश्र हिन्दी सिनेमा जगत मे एकटा जानल पहिचानल नाम अछि. मूलरूप सं दड़िभंगा जिलाक नारायणपुर सकरीक निवासी संजय मिश्रक प्रारंभिक जीवन बनारस मे व्यतीत भेल छल मुदा हिनक दादा-दादी पटना मे रहैत छलनि. एहि दुआरे हिनका पटना आयब-जायब लागले रहैत छलनि. हिनका बाल्यकालहि सं राजनीति मे अयबाक शौक छलनि. हिनक बाबूजी स्वर्गीय शंभूनाथ मिश्र ऑल इंडिया रेडियो मे कार्यरत छलथि.हिनक घर पर प्रख्यात शहनाइ वादक बिसमिल्लाह खान, पं राजन मिश्रा, हालीम जफ़र खान आदि सहित देशक नामी-गिरामी कलाकारक जमघट लगैत छल जे हिनका लेल प्रेरक बनल. 1989 मे एनएसडी पास केलाक बाद 1991 मे बम्बइ चलि अयलाह. मुम्बइ मे बड्ड संघर्षक उपरान्त संजयजी कें पहिल बेर छोटका पर्दा पर 'सॉरी मेरी लॉरी' नामक कॉमेडी कार्यक्रम मे काज भेटलनि. फ़ेर आज तक न्यूज चैनल पर ‘हैरी पोर्टर बना रिपोर्टर’, सहारा टीवीक 'धरती पकड़', चर्चित सीरियल 'ऑफ़िस-ऑफ़िस' , 'रामखेलाबन', ‘पब्लिक सब जानती है' मे नीक काज करबाक अवसर भेटलनि. संजय जी पचास सं बेसी हिन्दी फ़िल्म मे अभिनय कयने छथि. जाहि मे 'गोलमाल', 'वन टू का फ़ॉर', ‘धमाल', 'चरस', 'जमीन', 'प्लान', 'संकट सीटी', 'गॉड तुस्सी ग्रेट हो', 'रामा रामा क्या है ड्रामा', 'ब्लफ़ मास्टर' आदि प्रमुख अछि. हिनक टटका रिलीज फ़िल्म अछि 'फ़स गया रे ओबामा’ जाहि लेल सर्वोत्तम कॉमिक रोलक लेल हिनका पुरस्कृत कयल गेल छल. हिनक आबय बला फ़िल्म अछि 'द कैंप’, 'रसगुल्ला', 'क्या टाइम है यार' आदि. सम्प्रति संजय मिश्र एकटा फ़िल्म 'प्रणाम वालेकुम’क निर्देशन क' रहल छथि. (Report/Photo : भास्कर झा)


text:
कलकत्ता/पटना/दड़िभंगा: कार्तिक धवल त्रयोदशी ओना त' विद्यापतिक अवसान दिवस अछि, मुदा मैथिल लोकनि एकरा पर्व जकां मनबैत छथि. ई एक उत्सव एक समारोह बनि गेल अछि. बिहार सरकार एकरा राजकीय पर्व घोषित केने अछि. आने बेर जकां एहू बेर विद्यापतिक गाम बिस्फी सं ल' अवसान स्थल विद्यापतिनगर धरि समारोहक आयोजन भेल. कएक ठाम आयोजन तीन दिवसीय छल.
बिस्फी: मधुबनी जिलाक बिस्फी गाममे विद्यापति स्मारक परिसरमे समारोहक आयोजन भेल. विशेष बात रहल जे एहि बेर सांसद पप्पू यादव उपस्थित छलाह. ओ मंच सं बजलाह जे मिथिलाक सभ जन मैथिल छथि. सबहक भाखा मैथिली अछि. विद्यापति समारोह मात्र क' लेने नहि होयत. हमरा सभ कें विद्यापति कें अपन बात-विचार आ व्यवहारमे आनय पडत. एमहर किछु समय सं पप्पू यादव मिथिला-मैथिली मुद्दा उठबैत रहैत छथि आ बेस लोकप्रियता अर्जित केने छथि.
बेनीपट्टी: मिथिलांचल सर्वांगींण विकास संस्थान द्वारा आयोजित होमयवला विद्यापति समारोहक ई ३०म आयोजन छल. तीन दिवसीय आयोजन केर पहिल दिन कवि उदय चन्द्र झा 'विनोद' त' दोसर दिन भाजपा विधायक विनोद नारायण झा कार्यक्रमक उदघाटन केलनि. कार्यक्रममे मिथिला विकास परिषद् कोलकाता केर अध्यक्ष अशोक झा सेहो भाग लेलनि. आने बरख जकां एतय कविगोष्ठी ओ मैथिली सांस्कृतिक कार्यक्रम आयोजित भेल. कुञ्ज बिहारी केर गीत श्रोता लोकनि कें बेस मनोरंजन केलक.
एकर संगहि किसान जागरूकता विकास समिति द्वारा विद्यापति चौक पर एक सभाक आयोजन सेहो कएल गेल. चौक पर विद्यापतिक मूर्ति स्थापनाक ई २७म वर्ष छैक. कार्यक्रम मे उपस्थिति वक्ता लोकनि विद्यापतिक रचना ओ प्रासंगिकता पर अपन विचार देलनि.
मधुबनी: विद्यापति स्मारक संरक्षक मंडलक तत्वावधान मे टावर परिसर मे पंचम विद्यापति समारोहक आयोजन कएल गेल. एहि अवसर पर कविगोष्ठी ओ सांस्कृतिक अनुष्ठानक आयोजन कएल गेल छल.
मैथिली साहित्यिक एवं सांस्कृतिक समिति द्वारा विद्यापति टावर परिसर मे एक संगोष्ठी केर आयोजन कएल गेल. विद्यापतिक गीत एवं काव्यक प्रासंगिकता विषय पर आयोजित गोष्ठी मे वक्ता लोकनि अपन विचार रखलनि.
दड़िभंगा : विद्यापति सेवा संस्थान द्वारा तीन दिवसीय मिथिला विभूति पर्व आयोजित भेल. चेतना जागरण यात्राक संगहि मैथिली नाटकक इतिहास आ सिनेमा विषय पर चर्चा सहित पोथी विमोचित भेल. कार्यक्रमक तेसर दिन स्थानीय नेता सहित सुशील मोदी सेहो उपस्थित भेलाह. भाषण-भूषण सहित जमि क' रंगारंग कार्यक्रम भेल. विशेष बात ई रहल जे लगभग तीन मास सं बन्न संस्थानक डॉ बैद्यनाथ चौधरी 'बैजू' जहल सं छुटलाह.
एकर संगहि मिथिलांचल विकास परिषद्, मिथिला संघर्ष समिति ओ साक्षर दरभंगा दिस सं सेहो पर्व आयोजित भेल. एहि अवसर पर राजनाथ मिश्र केर मैथिली उपन्यास 'मोगलानी' केर विमोचन भेल. कविसम्मेलनक आयोजन सेहो भेल. डॉ. भीमनाथ झा सहित छओ गोटे कें मैथिली भाखा-साहित्य मे योगदान लेल वैदेह सम्मान देल गेलनि.
पटना: कार्तिक धवल त्रियोदशी, महाकवि विद्यापतिक अवसान दिवसपर चेतना समिति, पटना द्वारा इक्सठम विद्यापति स्मृति पर्व समारोहक पहिल दिनक कार्यक्रम स्थानीय विद्यापति भवनमे आयोजित भेल. कार्यक्रम उद्घाटन समरोह्सं पूर्व बिहारक भूतपूर्व मुख्यमंत्री नितीश कुमार द्वारा नवीनीकृत विद्यापति भवनक उदघाटन कएल गेल.
अतिथि सभक स्वागत करैत समितिक अध्यक्ष विजय मिश्र चेतना समितिक साहित्यिक सांस्कृतिक क्षेत्रमे मह्त्ताकें रेखांकित कएलनि. समितिक सचिव डा. बासुकी नाथ झा सचिवक प्रतिवेदन प्रस्तुत करैत बिहार सरकारसं मांग कएलनि जे प्राथमिक शिक्षामे मैथिलीक समावेश कएल जाए संगहिं मैथिल समाजसँ सेहो सरकारी पत्राचार मैथिली भाषामे करबाक आग्रह कएलनि.
तदुपरांत विभिन्न क्षेत्रमे उल्लेखनीय योगदानक लेल अनेक कलाकार, साहित्यकार आ समाजसेवीकें सम्मानित कएल गेलनि. जाहिमे विद्यानाथ झा “विदित”कें मैथिली सेवा सम्मान, कथाकार अशोककें यात्री चेतना सम्मान, चंदन कुमार झाकें कीर्ति नारायण मिश्र साहित्य सम्मान, चंदना दत्तकें माहेश्वरी महेश ग्रन्थ पुरस्कारसं सम्मानित कएल गेलनि. सम्मान समारोहक उपरान्त चेतना समिति द्वारा प्रकाशित स्मरिकाक संगे-संग अनके पोथी लोकार्पित भेल. एहि अवसरपर विधान पार्षद दिलीप कुमार चौधरी, विधायक ऋषि मिश्रा, संजय झा, न्यायमूर्ति आसुतोष कुमार झा, रामानंद झा रमण, विवेकानंद ठाकुर, विवेकानंद झा, रघुवीर मोची, योगेन्द्र नारायण मल्लिक आदि उपस्थित छलाह.
दोसर सत्रमे चर्चित गायिका रंजना झा द्वारा विद्यापति गीत आ मिथिलाक पारम्परिक गीत सभक प्रस्तुति भेल. सुविख्यात नृत्यांगना डा. नलिनी सिंह अपन नृत्य प्रस्तुत केलनि. अंतिम सत्रमे कवि सम्मलेन आयोजित छल जाहिमे सर्व श्री जगदीश चन्द्र ठाकुर “अनिल”, श्याम दरिहरे, कामिनी, अजित आजाद, कमल मोहन “चुन्नु”, मधुकांत झा, विजय चन्द्र झा, गणेश झा, अशोक मेहता, बच्चा ठाकुर, आदि कविगण अपन-अपन रचना पढलनि. एहि सम्मेलनक अध्यक्षता आ संचालन छत्रानंद झा “बटुक भाई” केलनि. तीन दिवसीय एहि कार्यक्रम केर दोसर दिन सांस्कृतिक कार्यक्रम ओ तेसर दिन नाटक मृत्युंजया केर मंचन भेल.
कलकत्ता: मिथिला सांस्कृतिक परिषद् आने बरख जकां एहू बरख विद्यापति विद्या मंदिर मे कार्तिक धवल त्रयोदशी कें स्मृति संध्याक आयोजन केलक. कार्यक्रम केर संचालन मिथिलेश कुमार झा कएलनि. कार्यक्रम मे भास्कर झा, गंगा झा, नबोनारायण मिश्र, प्रकाश झा आदि उपस्थित छलाह. उपस्थित वक्ता लोकनि विद्यापति पर अपन उदगार व्यक्त केलनि.
एकर संगहि मिथिला विकास परिषद् केर कार्यकर्ता लोकनि गिरीश पार्क मे स्थापित मूर्ति पर माल्यार्पण केलनि. अंजय चौधरी, अरुण झा. अशोक झा भोली, बिनय प्रतिहस्त आदि लोकनि उपस्थित छलाह. ई लोकनि विद्यापति पर अपन उदगार व्यक्त केलनि. मिथिला महिला मंच केर सदस्या लोकनि सेहो एहि कार्यक्रम मे शामिल भेलीह.
विद्यापतिनगर: कविकोकिल विद्यापतिक प्रयाण स्थल समस्तीपुर जिलाक विद्यापतिनगर मे सेहो भव्य आयोजन कएल गेल. एहि अवसर पर बिहारक मंत्री ओ नेतागण उपस्थित छलाह. स्थानीय कलाकार द्वारा सांस्कृतिक अनुष्ठान भेल. विद्यापति ओ मैथिली भाखा पर विमर्श भेल.
एकर अतिरिक्त दिल्ली, मुंबई, हैदराबाद, चेन्नई, कानपुर, गोहाटी, भुवनेश्वर सहित देश-विदेशमे विभिन्न ठाम विद्यापति समारोह केर आयोजन भेल. मुदा की विद्यापति वा हुनक देसिल बयना मैथिली पर सार्थक चर्चा भेल वा कोनो डेग उठल, जाहि सं भाखाक प्रसार-प्रसार हो. ई सोचबाक विषय अछि.
— पंकज चौधरी/नवकृष्ण ऐहिक


text:
नेपाल सङ्गीत तथा नाट्य प्रज्ञा प्रतिष्ठानद्वारा दूगोट मैथिली कलाकारकेँ सम्मान।
नेपाल सङ्गीत तथा नाट्य प्रज्ञा प्रतिष्ठान प्रदेश २ क दूगोट स्रष्टासभकेँ सम्मान कएने अछि। ओसभ नेपाल संगीत तथा नाट्य राष्ट्रीय प्रज्ञा पुरस्कार २०७७ सँ सम्मानित भेल छथि। प्रतिष्ठानद्वारा रविदिन जनकपुरमे आयोजित समर्पण समारोहमे प्रदेश २ क मुख्यमन्त्री लालबाबु राउत वरिष्ठ रङ्गकर्मी सुनिल मिश्र आ वंशी बाबाक नामसँ परिचित वरिष्ठ लोक-सँस्कृतिकर्मी, गायक एवं कलाकार वंशीधर मण्डलकेँ सम्मान कएल गेल अछि। मिश्र आ मण्डलकेँ एक लाख नगद तथा प्रमाण पत्र रहल प्रज्ञा पुरस्कारसँ सम्मान कएल गेल अछि । उहए अवसरमे मैथिली रङ्गमञ्चक प्रथम महिला कलाकार विद्या राणा चौधरीकेँ समेत ११ हजार नगद सहित सम्मान कएल गेल अछि। कार्यक्रममे मुख्यमन्त्री राउत समाजक अयनाक रुपमे रहल स्रष्टासभक सम्मान करऽ लेल प्रदेश सरकार शीघ्रहि प्रदेश प्रज्ञा प्रतिष्ठान स्थापना करऽ लागल बातक जानकारी समेत देलनि।
नेपाल सङ्गीत तथा नाट्य प्रज्ञा-प्रतिष्ठानक परिषद सदस्य, प्रतिष्ठानक परम्परागत तथा शास्त्रीय सङ्गीत विभागक प्रमुख धीरेन्द्र प्रेमर्षिक अध्यक्षतामे भेल उक्त कार्यक्रममे भौतिक पूर्वाधार विकास मन्त्री राम सरोज यादव नीति आयोगक उपाध्यक्ष डा. भोगेन्द्र झा, प्राध्यापक परमेश्वर कापडी, मिनाप अध्यक्ष प्रमेख झा, नित्यानन्द मण्डललगायतक व्यक्तीसभ सम्बोधन कएलनि।
भौतिक पूर्वाधारमन्त्री रामसरोज यादव पूर्वमे कोसीसँ पश्चिममे गण्डकीधरि पसरल प्रदेश २ क ५० प्रतिशत नागरिक मैथिली भाषी रहल तथा एहि प्रदेशमे मैथिली आ भोजपुरी संस्कृति माननिहारक संख्या अत्याधिक रहलक कारणहि प्रदेशक नाम मिथिला-भोजपुरा राखऽ पड़त बतेलनि।
नेपाल संगीत तथा नाट्य प्रज्ञा प्रतिष्ठानद्वारा देशभरि पुरस्कृत भेल ६ गोट श्रष्टामध्ये मिश्र आ मण्डल प्रदेश २ क बासी रहल अछि।


text:
नवका- पुरनका लेख सर्च करु...
इंदिरा आवास आब मिलत महिलाक नाम सं
इंदिरा आवास योजना मे जे मकान मिलैत अछि ओ आब परिवारक महिलाक नाम सं मिलत.
एहि बारे मे सरकार के तरफ सं सभ जिला के अफसर सभ के निर्देश जारी करि देल गेल अछि.
आब सभ ब्लॉक के बीडीओ के एकरध्यान राखय पड़त जे एकर अमल सही सं भ रहल अछि कि नहि.
सरकार के तरफ सं कहल गेल अछि जे जेहि परिवार के इंदिरा आवास योजना मे घर मिलत ई आब ओहि परिवार के सभसं वरिष्ठ महिला सदस्य के नाम पर मिलत.
सरकार के तरफ सं इहो कहल गेल अछि जे बैंक मे खाता सेहो ओहि महिला के नाम पर खोलल जाएत.
अगर परिवार मे वरिष्ठ महिला सदस्य नहि होएतीह तं परिवार के मुखिया के पत्नी के
नाम पर आवास देल जाएत.
आओर जेहि परिवार मे महिला सदस्य होएबे नहि करतीह तखन ओहि परिवार के कोनो पुरुष सदस्य के नाम पर इदिरा आवास देल जाएत.
सरकार के तरफ सं एहि मद मे पैसा डायरेक्ट खाता मे पहुंचल करत.
सरकारी योजना सभ मे धांधली के देखैत सरकार के तरफ सं कोशिश भ रहल अछि जे रकम सीधा लाभार्थी के खाता मे पहुंचय.
सदस्यता लें टिप्पणियाँ भेजें (Atom)


text:
देश मे कोरोना केर संकटके देखैत 3 मई तक लॉकडाउन लागू अछि। लॉकडाउन सँ किसान सभ बहुत बेसी प्रभावित भेल छथि। हालांकि हुनका सभ लेल एकटा नीक समाचार अछि। केन्द्र सरकार ‘किसान रथ’ नामक मोबाइल ऐप लॉन्च केलक अछि, जाहि सँ किसान सभहक समान मंडी तक पहुँचेबामे आसानी होयत।
ऐप केर माध्यम सं किसान आ व्यापारी फसल केर खरीद आ बिक्री क’ सकैत छथि. एहि ऐप सं किसान आ व्यापारी सभ कें माल ढोबएबला वाहन सभक बारे मे जानकारी भेटत. संगहि ट्रांसपोटर्स सेहो सामान ढुलाई लेल अपन गाड़ी केर रजिस्ट्रेशन करवा सकैत छथि.
हालहि मे केंद्रीय कृषि आ ग्रामीण विकास मंत्री नरेंद्र सिंह तोमर कहलनि जे किसान आ आर्थिक गतिविधि कें पटरी पर अनबाक लेल केंद्र सरकार पूरा कोशिश क’ रहल छथि. वर्तमान परिस्थिति कें देखैत सरकार केर प्राथमिकता किसान केर खेती कें बचाएब अछि. ओहि लेल जे जरूरी कदम अछि से उठाओल जा रहल अछि.
ध्यान देल जेबाक बात ई अछि जे लॉकडाउनक कारण सं देश मे आर्थिक गतिविधि पर ब्रेक लगाओल गेल अछि. गृह मंत्रालय कहलक अछि जे लॉकडाउनक दौरान गैर-जरूरी सामान सभक ऑनलाइन डिलीवरी नहि होएत. लॉकडाउन मे राशन, सब्जी आ मेडिकल केर दुकान खुजल अछि आ जरूरी सामान सभक होम डिलीवरी सेहो कएल जा रहल अछि, मुदा ई-कॉमर्स कंपनी लॉकडाउनक दौरान गैर-जरूरी सामान केर सप्लाई नै करत.


text:
रामेन
रामेन (/ˈrɑːmən/) (ラーメン rāmen, IPA: [ɾaꜜːmeɴ]) जापानी खाद्य परिकार छी । एहिमे चिनियाँ शैलीमे बनाइएल चाउचाउ मान्स या माछक झोलमे पसैत अछि । साथ बङ्गुरक तासिएल मान्स (sliced pork, チャーシュー chāshū), समुद्री लेउ (dried seaweed 海苔 nori), मेनमा (メンマ) आ हरिया प्याज (葱 negi) सेहो खानाक उपर दिश राख सजावैत अछि । ठाउँ अनुसार रामेनक बनावट शैली फरक परैत अछि ।
ईतिहास[सम्पादन करी]
रामेनक विकासस्थल थाहा नै अछि । कुछ स्रोतसभ ई चिनसँ आएल बताउँवैत अछि कुछ स्रोत २० अम शताब्दीमे जापान विकास भेल बतावैत अछि । सन् १९५० तकमे रामेनके सिना सोबा कहैत छल ।
सन् १९०० सँ रेष्टुरेन्टसभ क्यान्टोन आ साङ्घाइ सामान्य रामेन खाना पस्किए । मध्य १९०० तक आएल वाद ई बिक्री प्निय होए लगल छल । पहिल रामेन पसल सन १९१० मे खोलएल बतावैत अछि ।[२]
प्रकार[सम्पादन करी]
विभिन्न शैलीका रामेन शैली जापान भर पावैत अछि । बिक्रि स्थान आ भूगोल अनुसार फरक भेल तयो भी नाम त एके होएत अछि। रामेन विशेषत: नुडल्स (चाउचाउ) आ प्रयोग करै झोल अनुसार बटैत अछि ।
नुडल्स[सम्पादन करी]
बहुत नुडल्ससभ कम्तिमा चार तत्वसभसँ बनल होएत अछि, गहुँक आटा, नुन, पानी आ कान्सुइ (かん水, नुन पानी जहिमे पोटासियम कारबोनेट वा सोडियम कारबोनेट होएत) अछि ।
झोल[सम्पादन करी]
स्थान अनुसारक रामेनसभ[सम्पादन करी]
- स्यापोरो
- किताकाता
- टोकियो शैली
- योकोहमा
- वाकायामा
- हाकाता रामेन
अन्य देशहरूमा[सम्पादन करी]
रामेन चिन, हङकङ आ ताइवानमा समेत प्रख्यात अछि एकरा rìshì lāmiàn कहैत अछि । एहिमे साथै रामेन नै बनावैत खोलिएल रेष्टुरेन्टसभ बेलायतमे सेहो अछि ।
सन्दर्भ सामग्रीसभ[सम्पादन करी]
- ↑ "Definition of "ramen"", The Collins American English Dictionary, Collins, अन्तिम पहुँच २०१३-०९-२६।
- ↑ NHK World. Japanology Plus: Ramen. 2014. Accessed 2015-03-08.


text:
3 John
1
1 हम, “धर्मवृद्ध”, ई पत्र अपन प्रिय भाइ गयुस केँ लिखि रहल छी, जिनका सँ हम सत्यक कारणेँ प्रेम करैत छी। 2 प्रिय मित्र, हम परमेश्वर सँ प्रार्थना करैत छी जे जहिना अहाँ आत्मिक रूप मे कुशल छी, तहिना आओर सभ बात मे सकुशल रहैत स्वस्थ रही। 3 किएक तँ जखन किछु भाय सभ आबि कऽ सुनौलनि जे अहाँ मे सत्यक लेल केहन निष्ठा अछि आ कोना अहाँ सत्य पर चलि रहल छी तँ हम बड्ड खुश भेलहुँ। 4 हमरा लेल एहि सँ बड़का आनन्दक बात दोसर कोनो नहि भऽ सकैत अछि, जे हम ई सुनी जे हमर बच्चा सभ सत्य पर चलि रहल अछि। 5 प्रिय मित्र, अहाँ अपरिचितो भाय सभक सेवा-सत्कार मे जे किछु कऽ रहल छी, ताहि मे अहाँ अपना केँ विश्वासपात्र सिद्ध कयने छी। 6 ओ सभ एतुका मण्डली केँ अहाँक प्रेमक बारे मे कहि देने छथि। जँ अहाँ हुनका सभक आगाँ वला यात्राक एहन प्रबन्ध कऽ दियनि जे परमेश्वर चाहितथि, तँ से बहुत बढ़ियाँ रहत, 7 किएक तँ ओ सभ मसीहक नामक प्रचारक लेल निकलल छथि, और ओहन लोक सभ सँ किछु सहयोग नहि लैत छथि जे सभ प्रभु केँ नहि चिन्हैत अछि। 8 तेँ अपना सभ केँ एहन लोकक सहयोग करबाक चाही, जाहि सँ सत्यक लेल ओ सभ जे काज करैत छथि, ताहि मे अपना सभ हुनका सभक संग सहभागी भऽ सकी। 9 हम मण्डलीक सदस्य सभ केँ एक चिट्ठी लिखने छलहुँ, मुदा दियुत्रिफेस, जे सभक प्रमुख बनबाक धुनि मे अछि, से हमरा सभक बात नहि मानैत अछि। 10 तँ हम जँ आयब तँ ओकर काज झाँपब नहि। ओ दुष्ट भावना सँ हमरा सभक विरोध मे खराब बात सभ कहि कऽ हमरा सभक निन्दा करैत अछि। और एतबे सँ सन्तुष्ट नहि भऽ कऽ ओ भाय सभक अतिथि-सत्कार सेहो नहि करैत अछि, और जे सभ हुनका सभक अतिथि-सत्कार करऽ चाहैत छथि तिनको सभ केँ ओ नहि करऽ दैत अछि, आ हुनका सभ केँ मण्डली सँ निकालि दैत अछि। 11 प्रिय मित्र, अहाँ अधलाह काज देखि कऽ तेना नहि करू, बल्कि जे नीक अछि, तेना करू। जे केओ नीक काज करैत अछि से परमेश्वरक लोक अछि, मुदा जे केओ अधलाह काज करैत अछि, से परमेश्वर केँ कहियो नहि देखने अछि। 12 देमेत्रियुसक बारे मे सभ केओ बहुत नीक कहैत अछि। ओ सत्य पर चलैत छथि, आ एहि तरहेँ हुनका जीवन द्वारा सत्य अपने हुनका नीक लोक ठहरबैत अछि। हमहूँ सभ नीक कहैत छियनि, और अहाँ जनैत छी जे हमरा सभक गवाही सत्य होइत अछि। 13 हमरा अहाँ केँ बहुत किछु कहबाक अछि, मुदा हम चिट्ठी मे नहि लिखऽ चाहैत छी। 14 हमरा आशा अछि जे अहाँ सँ जल्दी भेँट कऽ सकब, आ तखन अपना सभ आमने-सामने बात-चीत करब। 15 अहाँ केँ शान्ति भेटय। एहिठामक संगी सभ अहाँ केँ नमस्कार कहैत छथि। ओहिठामक संगी सभ केँ नाम लऽ लऽ कऽ हमरा सभक नमस्कार कहि देबनि।


text:
1 Thessalonians
1
1 पौलुस, सिलास आ तिमुथियुसक दिस सँ, पिता परमेश्वर और प्रभु यीशु मसीहक मण्डलीक नाम जे~थिसलुनिका नगर मे अछि, ई पत्र— अहाँ सभ पर कृपा कयल जाय आ अहाँ सभ केँ शान्ति भेटय। 2 हम सभ अपना प्रार्थना मे अहाँ सभ गोटे केँ स्मरण कऽ कऽ अहाँ सभक लेल परमेश्वर केँ सदिखन धन्यवाद दैत छियनि। 3 अहाँ सभक काज, जे विश्वास सँ प्रेरित होइत अछि, परिश्रम, जे प्रेम सँ प्रेरित होइत अछि, आ सहनशीलता, जे ओहि आशा सँ प्रेरित होइत अछि जे अहाँ सभ अपना सभक प्रभु यीशु मसीह पर रखने छी, तकरा सभ केँ हम सभ अपन पिता परमेश्वरक सम्मुख हरदम मोन रखैत छी। 4 यौ हमर भाइ लोकनि, अहाँ सभ सँ परमेश्वर प्रेम करैत छथि, आ हम सभ जनैत छी जे अहाँ सभ परमेश्वरक चुनल लोक छी। 5 कारण, हम सभ जखन अहाँ सभक बीच प्रभु यीशुक शुभ समाचार पहुँचौलहुँ तँ ओ मात्र शब्दक रूप मे नहि रहल, बल्कि अहाँ सभ लग सामर्थ्यक संग, परमेश्वरक पवित्र आत्माक संग आ पूर्ण निश्चयताक संग पहुँचल। अहाँ सभक बीच अहाँ सभक कल्याणक लेल हमरा सभक चालि-चलन केहन छल, से अहाँ सभ जनैत छी। 6 अहाँ सभ हमरा सभ केँ आ प्रभु यीशु केँ नमूना मानि कऽ घोर कष्टक सामना करितो पवित्र आत्मा सँ प्राप्त आनन्द सँ सुसमाचार स्वीकार कयलहुँ। 7 तकर परिणाम ई भेल जे अहाँ सभ मकिदुनिया प्रदेश आ अखाया प्रदेशक सभ विश्वासीक लेल नीक उदाहरण बनि गेलहुँ। 8 प्रभुक सुसमाचार अहाँ सभक ओहिठाम सँ मात्र मकिदुनिया आ अखाया मे नहि पसरल, बल्कि परमेश्वर पर अहाँ सभक जे विश्वास अछि, तकर चर्चा सभतरि पसरि गेल अछि। आब एहि सम्बन्ध मे हम सभ ककरो किछु कहिऐक तकर आवश्यकते नहि रहि गेल अछि, 9 कारण, लोक सभ स्वयं हमरा सभ केँ कहऽ लगैत अछि जे अहाँ सभक ओतऽ हमरा सभक केहन स्वागत भेल। ओ सभ सुनबैत अछि जे अहाँ सभ कोन प्रकारेँ मूर्ति सभ केँ छोड़ि कऽ परमेश्वरक दिस घूमि गेलहुँ, जाहि सँ अहाँ सभ सत्य आ जीवित परमेश्वरक सेवा करियनि आ स्वर्ग सँ हुनकर पुत्रक, अर्थात् यीशुक, अयबाक बाट तकियनि, जिनका परमेश्वर मुइल सभ मे सँ जिऔने छथिन। और यैह यीशु पापक विरोध मे प्रगट होमऽ वला परमेश्वरक क्रोध सँ अपना सभ केँ बचाबऽ वला छथि।
1 Thessalonians 2
1 यौ भाइ लोकनि, अहाँ सभ जनिते छी जे अहाँ सभक ओतऽ हमरा सभक अयनाइ व्यर्थ नहि भेल। 2 अहाँ सभ केँ तँ बुझल अछि जे एहि सँ पहिने हमरा सभ केँ फिलिप्पी नगर मे दुर्व्यवहार और अपमान सहऽ पड़ल छल। तैयो अपना परमेश्वरक सहायता सँ हम सभ घोर विरोधक सामना करितो अहाँ सभ केँ परमेश्वरक शुभ समाचार सुनयबाक लेल साहस कयलहुँ। 3 सुसमाचार पर विश्वास करबाक जे आग्रह हम सभ करैत छी से ने तँ असत्य पर आधारित अछि, ने अपवित्र उद्देश्य सँ प्रेरित अछि आ ने ओहि मे कोनो छल-कपट अछि। 4 बल्कि, परमेश्वरे हमरा सभ केँ एहि जोगरक बुझलनि जे हमरा सभक हाथ मे सुसमाचार-प्रचारक काज सौंपल जाय आ एहि तरहेँ हम सभ प्रचार करितो छी। हम सभ ई काज मनुष्य केँ प्रसन्न करबाक लेल नहि करैत छी, बल्कि परमेश्वर केँ, जे हमरा सभक मोन केँ जँचैत छथि। 5 अहाँ सभ जनैत छी, आ परमेश्वरो गवाह छथि जे हम सभ कहियो चापलूसी वला बात नहि बजलहुँ, आ ने हमरा सभक व्यवहार मे कोनो प्रकारक लोभक बहाना छल। 6 हम सभ मनुष्य सँ प्रशंसा पयबाक प्रयत्न नहि कयलहुँ—ने अहाँ सभ सँ आ ने आन ककरो सँ। हम सभ मसीहक पठाओल दूत होयबाक कारणेँ अहाँ सभ पर भार बनि सकैत छलहुँ, मुदा से नहि कयलहुँ। 7 जहिना माय अपना दूधपीबा बच्चाक लालन-पालन करैत अछि तहिना हम सभ अहाँ सभक संग कोमल व्यवहार कयलहुँ। 8 अहाँ सभक लेल हमरा सभ केँ तेहन ममता आ प्रेम भऽ गेल छल जे अहाँ सभ केँ मात्र परमेश्वरक सुसमाचार सुनाबऽ मे नहि, बल्कि अपना केँ अर्पित करऽ मे सेहो हमरा सभ केँ बड़का आनन्द भेल—अहाँ सभ हमरा सभक ततेक प्रिय भऽ गेल छलहुँ। 9 यौ भाइ लोकनि, अहाँ सभ केँ तँ हमरा सभक कठोर परिश्रम अवश्य मोन होयत, अहाँ सभक बीच कोना हम सभ राति-दिन खटैत रहैत छलहुँ जाहि सँ परमेश्वरक सुसमाचार सुनबैत ककरो पर भार नहि बनिऐक। 10 अहाँ सभ एहि बातक गवाह छी, आ परमेश्वरो छथि जे, अहाँ सभ जे विश्वासी छी तिनका सभक बीच हमरा सभक आचरण-व्यवहार कतेक पवित्र, उचित और निर्दोष छल। 11 अहाँ सभ जनैत छी जे जेहने व्यवहार एकटा बाबू अपन धिआ-पुताक संग करैत अछि तेहन व्यवहार हम सभ अहाँ सभ मे सँ प्रत्येक गोटेक संग कयलहुँ— 12 बात सिखबैत आ उत्साह बढ़बैत आग्रह करैत रहलहुँ जे, जे परमेश्वर अहाँ सभ केँ अपना राज्य आ महिमा मे सहभागी होयबाक लेल बजबैत छथि तिनका जेहन जीवन नीक लगनि, ओहने जीवन बिताउ। 13 हम सभ लगातार एहू लेल परमेश्वर केँ धन्यवाद दैत छियनि जे, अहाँ सभ जखन हमरा सभ सँ परमेश्वरक वचन सुनलहुँ तँ ओकरा मनुष्यक सोचल बात बुझि कऽ नहि, बल्कि परमेश्वरक कहल बात मानि कऽ स्वीकार कयलहुँ, आ से ओ वास्तव मे अछिओ। और आब अहाँ सभ जे विश्वास करैत छी तिनका सभक जीवन मे ओ वचन काज कऽ रहल अछि। 14 हँ, यौ भाइ लोकनि, अहाँ सभ यहूदिया प्रदेश मे रहऽ वला परमेश्वरक मण्डली सभ जकाँ भऽ गेलहुँ, अर्थात्, ओतऽ रहऽ वला मसीह यीशुक लोक सभ जकाँ। कारण, अहाँ सभ अपना समाजक लोक सँ तेहने दुर्व्यवहार सहलहुँ जेहन ओहो सभ यहूदी सभ सँ सहलनि। 15 यहूदी सभ तँ प्रभु यीशु केँ आ परमेश्वरक प्रवक्ता सभ केँ मारि देलकनि और आब हमरो सभ केँ भगौने अछि। ओ सभ परमेश्वर केँ अप्रसन्न करैत अछि। ओ सभ पूरा मानव जातिक विरोधी अछि, 16 कारण, जाहि सुसमाचार द्वारा गैर-यहूदी सभ केँ उद्धार होइतैक, तकरा हमरा सभ केँ गैर-यहूदी सभ मे सुनाबऽ सँ रोकबाक प्रयत्न करैत रहैत अछि। एहि तरहेँ ओ सभ अपन पापक घैल भरैत जा रहल अछि। एहि कारणेँ परमेश्वर आब अपन क्रोध प्रगट कऽ कऽ ओकरा सभ केँ दण्ड देथिन। 17 यौ भाइ लोकनि! हम सभ जखन अहाँ सभ सँ किछु समयक लेल दूर कयल गेलहुँ—हृदय मे सँ नहि, बल्कि नजरिक सोझाँ सँ—तँ अहाँ सभ केँ फेर देखबाक बड्ड उत्सुकता भेल। 18 तेँ अहाँ सभ सँ भेँट करबाक कोशिश कयलहुँ। हँ, हम पौलुस, बेर-बेर अयबाक प्रयत्न कयलहुँ, मुदा शैतान हमरा सभ केँ रोकि देलक। 19 यौ भाइ लोकनि, हमरा सभक आशा और आनन्द की अछि? की अहाँ सभ नहि छी? और अपना सभक प्रभु यीशु जहिया फेर औताह, तँ हुनका समक्ष हमरा सभक ओ विजय-मुकुट की होयत जाहि पर हम सभ गर्व करब? की अहाँ सभ नहि होयब? 20 अहीं सभ तँ हमरा सभक गौरव आ आनन्द छी।
1 Thessalonians 3
1 तेँ अन्त मे जखन हमरा सभ केँ आरो नहि रहल गेल तँ ई नीक बुझायल जे हम सभ अपने एथेन्स नगर मे रही, 2 और अहाँ सभ लग तिमुथियुस केँ पठाबी। ओ हमरा सभक भाय और मसीहक शुभ समाचार सुनाबऽ मे परमेश्वरक संग-संग काज कयनिहार छथि। हुनका एहि लेल पठौलहुँ जे ओ अहाँ सभ केँ विश्वास मे मजगूत करथि और अहाँ सभक हिम्मत बढ़बथि, 3 जाहि सँ अहाँ सभ मे सँ केओ एहि अत्याचार सभक कारणेँ जे अहाँ सभ सहि रहल छी डगमगाय नहि लागी। अहाँ सभ तँ जनिते छी जे एहन कष्ट अपना सभक जीवन मे अयबेटा करत। 4 हम सभ अहाँ सभक ओतऽ जखन छलहुँ तँ अहाँ सभ केँ कहबो कयलहुँ जे अपना सभ केँ अत्याचारक सामना अवश्य करऽ पड़त, आ जेना अहाँ सभ जनिते छी, से बात भेबो कयल। 5 तेँ जखन हमरा आरो नहि रहल गेल तँ हम अहाँ सभक विश्वासक हाल-समाचार बुझबाक लेल तिमुथियुस केँ अहाँ सभ लग पठौलहुँ। हमरा डर छल जे कतौ एना तँ नहि भेल जे धोखा देबऽ वला शैतान अहाँ सभ केँ लोभ देखौने होअय आ हमरा सभक मेहनत बेकार भऽ गेल होअय। 6 मुदा तिमुथियुस एखने अहाँ सभक ओहिठाम सँ आबि गेलाह और अहाँ सभक विश्वास आ प्रेमक नीक समाचार सुनौलनि। ओ कहलनि जे अहाँ सभ हमरा सभ केँ सदिखन प्रेम सँ याद करैत छी आ हमरा सभ केँ फेर देखबाक लेल ओतेक उत्सुक छी जतेक हम सभ अहाँ सभ केँ देखबाक लेल। 7 यौ भाइ लोकनि, अहाँ सभक विश्वासक समाचार जानि हमरा सभ केँ अपन सभ कष्ट-विपत्ति मे अहाँ सभक विषय मे प्रोत्साहन भेटल। 8 अहाँ सभ प्रभु मे स्थिर छी, से सुनि आब हमरा सभ मे जान आबि गेल! 9 अहाँ सभक कारणेँ जे अपना सभक परमेश्वरक सम्मुख हमरा सभक बड़का आनन्द अछि, तकरा लेल हम सभ परमेश्वर केँ कोन शब्द सँ धन्यवाद दियनि? 10 हम सभ दिन-राति पूरा मोन सँ हुनका सँ ई प्रार्थना करैत रहैत छी जे हम सभ अहाँ सभ केँ फेर देखि सकी और अहाँ सभक विश्वास मे जे कमी रहि गेल अछि, तकरा पूरा कऽ सकी। 11 आब अपना सभक पिता परमेश्वर स्वयं और अपना सभक प्रभु यीशु हमरा सभक लेल अहाँ सभ लग अयबाक रस्ता खोलथि। 12 प्रभु एना करथि जे, जाहि तरहेँ हम सभ अहाँ सभ सँ प्रेम करैत छी, ताहि तरहेँ अहाँ सभक प्रेम एक-दोसराक लेल और सभ लोकक लेल बढ़ैत आ उमड़ैत रहय। 13 ओ अहाँ सभक मोन स्थिर करथि जाहि सँ अपना सभक प्रभु यीशु जहिया अपन सभ पवित्र लोकक संग औताह तहिया अहाँ सभ अपना सभक पिता परमेश्वरक सम्मुख पवित्र आ निर्दोष पाओल जाइ।
1 Thessalonians 4
1 यौ भाइ लोकनि, आब अहाँ सभ केँ किछु आरो बातक विषय मे लिखबाक अछि। अहाँ सभ केँ हम सभ ई शिक्षा देने छी जे कोन तरहेँ जीवन बितयबाक अछि जाहि सँ परमेश्वर केँ प्रसन्नता भेटनि, और ताहि अनुसारेँ अहाँ सभ जीवन बितबैत सेहो छी। आब प्रभु यीशुक नाम सँ हमरा सभक ई निवेदन अछि, ई आग्रह अछि, जे अहाँ सभ एहन जीवन मे आरो-आरो आगाँ बढ़ैत जाउ। 2 अहाँ सभ केँ तँ मोन होयत जे प्रभु यीशुक दिस सँ हम सभ कोन-कोन आदेश अहाँ सभ केँ देलहुँ। 3 परमेश्वरक इच्छा ई छनि जे अहाँ सभ पवित्र बनी। ओ चाहैत छथि जे अहाँ सभ दोसराक संग सभ तरहक अनैतिक शारीरिक सम्बन्ध सँ दूर रही, 4 अहाँ सभ मे सँ प्रत्येक व्यक्ति अपना शरीर केँ पवित्रता और मर्यादाक संग नियन्त्रण मे राखी, 5 आ नहि कि प्रभुक शिक्षा सँ अपरिचित जातिक लोक सभ, जे सभ परमेश्वर केँ नहि चिन्हैत अछि, तकरा सभ जकाँ अपना शरीर केँ वासनाक पूर्ति करबाक साधन बुझी। 6 हुनकर इच्छा ई छनि जे, केओ एहन गलत काज कऽ कऽ मर्यादाक उल्लंघन कऽ अपन विश्वासी भाय केँ धोखा नहि दैक। कारण, प्रभु एहन सभ बातक लेल दण्ड देताह। एहि सम्बन्ध मे हम सभ पहिनहुँ अहाँ सभ केँ गम्भीर चेतावनी दऽ देने छी। 7 परमेश्वर तँ अपना सभ केँ अशुद्ध जीवन बितयबाक लेल नहि बजौलनि, बल्कि पवित्र जीवन। 8 एहि लेल, जे केओ एहि आदेश केँ अस्वीकार करैत अछि, से मनुष्य केँ नहि, बल्कि परमेश्वर केँ, जे अहाँ सभ केँ अपन पवित्र आत्मा प्रदान करैत छथि, तिनका अस्वीकार करैत अछि। 9 विश्वासी भाय सभ मे जे एक-दोसराक लेल प्रेम होयबाक चाही, ताहि विषय मे हमरा सभ केँ किछु लिखबाक कोनो आवश्यकता नहि अछि, कारण, अहाँ सभ अपने एक-दोसराक लेल प्रेम-भाव रखनाइ परमेश्वर सँ सिखने छी, 10 और अहाँ सभ मकिदुनिया प्रदेशक सभ भाय सँ तहिना प्रेम करितो छी। तैयो, यौ भाइ लोकनि, अहाँ सभ सँ हमरा सभक ई आग्रह अछि जे, आरो बढ़ि कऽ प्रेम करी। 11 जहिना अहाँ सभ केँ सिखौने छी, तहिना शान्तिपूर्ण जीवन बितयबाक लक्ष्य राखू, सभ केओ अपना-अपना काज मे लागल रहू और अपना हाथ सँ परिश्रम करू। 12 एहि तरहेँ कयला सँ अविश्वासी सभ सेहो अहाँ सभक आदर करत और अहाँ सभ केँ अपना आवश्यकताक पूर्तिक लेल अनका पर निर्भर नहि रहऽ पड़त। 13 यौ भाइ लोकनि, हम सभ नहि चाहैत छी जे अहाँ सभ ताहि भाय सभक दशा सँ अनजान रही जे सभ मरि गेल छथि । एना नहि होअय जे अहाँ सभ बाँकी लोक सभ जकाँ दुखी होइ, जकरा सभ केँ कोनो आशा नहि छैक। 14 हमरा सभ केँ विश्वास अछि जे यीशु मरलाह आ जीबि उठलाह। तहिना इहो विश्वास अछि जे, जे केओ यीशु पर विश्वास करैत मरि गेल छथि, तिनको सभ केँ जहिया यीशु फेर औताह तहिया परमेश्वर हुनका संग अनथिन। 15 हमरा सभ केँ प्रभु सँ जे शिक्षा भेटल अछि ताहि अनुसार अहाँ सभ केँ कहैत छी जे, अपना सभ जे सभ प्रभुक अयबाक समय तक जीवित रहब से सभ तिनका सभ सँ पहिने प्रभु लग ऊपर किन्नहुँ नहि उठाओल जायब जे सभ मरि गेल छथि। 16 कारण, जखन प्रभु आदेश देताह आ प्रधान स्वर्गदूतक स्वर सुनाइ पड़त और परमेश्वरक धुतहूक आवाज सुनाइ देत, तखन प्रभु स्वयं स्वर्ग सँ उतरताह, और जे सभ मसीह पर विश्वास करैत मरि गेल छथि से सभ पहिने जीबि उठताह। 17 तखन अपना सभ, जे सभ तहिओ जीवित रहब, सेहो हुनके सभक संग मेघ मे उठाओल जा कऽ आकाश मे प्रभु सँ भेटब। एहि तरहेँ अनन्त काल धरि अपना सभ प्रभुक संग रहब। 18 तेँ एहि बात सभ द्वारा एक-दोसराक उत्साह बढ़बैत रहू।
1 Thessalonians 5
1 यौ भाइ लोकनि, कोन बात कहिया कखन होयत, ताहि सम्बन्ध मे किछु लिखबाक कोनो आवश्यकता नहि अछि, 2 कारण, अहाँ सभ अपने नीक सँ जनैत छी जे, “प्रभुक दिन” ताहि तरहेँ अचानक आओत जाहि तरहेँ राति मे चोर अबैत अछि। 3 लोक सभ कहैत रहत जे, “सभ शान्त आ सुरक्षित अछि,” तखन जहिना गर्भवती स्त्री पर अचानक बच्चा केँ जन्म देबाक कष्ट अबैत छैक, तहिना ओकरा सभ पर विनाश आओत, और ओकरा सभ केँ बचबाक कोनो उपाय नहि रहतैक। 4 मुदा, यौ भाइ लोकनि, अहाँ सभ अन्हार मे नहि रहि रहल छी जे ओ दिन चोर जकाँ अहाँ सभ पर अचानक आबि जाय। 5 अहाँ सभ केओ तँ इजोतक सन्तान छी, दिनक सन्तान छी। अपना सभ रातिक वा अन्हारक नहि छी। 6 एहि लेल अपना सभ आन लोक सभ जकाँ सुतल नहि रही, बल्कि सतर्क रही आ अपना केँ वश मे राखी। 7 कारण, जे सभ सुतैत अछि से रातिए मे सुतैत अछि आ जे सभ पिबि कऽ माति जाइत अछि सेहो रातिए मे मतैत अछि। 8 मुदा अपना सभ जे छी, से दिनक छी आ तेँ विश्वास आ प्रेम केँ कवच जकाँ, और मुक्तिक आशा केँ टोप जकाँ पहिरि कऽ सतर्क रही। 9 कारण, परमेश्वर अपना सभ केँ दण्ड पयबाक लेल नहि, बल्कि अपना सभक प्रभु यीशु मसीह द्वारा उद्धार पयबाक लेल चुनने छथि। 10 प्रभु यीशु अपना सभक लेल एहि लेल मरलाह जे अपना सभ ⌞हुनकर फेर अयबाक समय मे⌟ चाहे जीवित होइ वा मरि गेल होइ, हुनका संग जीबी। 11 तेँ अहाँ सभ एक-दोसर केँ प्रोत्साहित करू और विश्वास मे मजगूत बनाउ, जेना अहाँ सभ करितो छी। 12 यौ भाइ लोकनि, अहाँ सभ सँ हमरा सभक आग्रह अछि जे, अहाँ सभक बीच जे सभ परिश्रम करैत छथि, आत्मिक देख-रेख करैत छथि और प्रभुक दिस सँ अहाँ सभ केँ शिक्षा आ चेतावनी दैत छथि, तिनका सभक आदर करिऔन। 13 हुनका सभक काजक कारणेँ प्रेमपूर्बक हुनका सभक सम्मान करिऔन। एक-दोसरक संग मेल-मिलाप सँ रहू। 14 यौ भाइ लोकनि, अहाँ सभ सँ हमरा सभक इहो आग्रह अछि जे, आलसी भाय सभ केँ चेतावनी दिअ। जे केओ हिम्मत हारि लेने छथि, तिनका सभक हिम्मत बढ़ाउ। जे केओ कमजोर छथि तिनका सभक सहायता करू। सभक संग सहनशीलताक व्यवहार करैत धैर्य राखू। 15 एहि बातक ध्यान राखू जे, केओ अधलाह व्यवहारक बदला अधलाह व्यवहार नहि करी, बल्कि सदिखन एक-दोसराक लेल आ सभ लोकक लेल भलाइ करैत रहबाक प्रयास करू। 16 सदिखन आनन्दित रहू, 17 लगातार प्रार्थना करैत रहू। 18 प्रत्येक परिस्थिति मे परमेश्वर केँ धन्यवाद दिऔन, कारण, अहाँ सभ जे मसीह यीशु मे छी तिनका सभ सँ परमेश्वर यैह बात चाहैत छथि। 19 परमेश्वरक पवित्र आत्माक आगि केँ नहि मिझाउ। 20 परमेश्वरक दिस सँ पाओल-सुनाओल सम्बाद सभ केँ तुच्छ नहि बुझू। 21 सभ बात केँ ठीक सँ जाँचू-बुझू और जे ठीक अछि ताहि मे दृढ़ रहू। 22 सभ तरहक अधलाह बात सँ दूर रहू। 23 शान्ति देबऽ वला परमेश्वर स्वयं अहाँ सभ केँ पूर्ण रूप सँ पवित्र करथि। ओ अहाँ सभक आत्मा, प्राण आ शरीर केँ अपना सभक प्रभु यीशु मसीहक अयबाक समय धरि निर्दोष आ सुरक्षित राखथि। 24 ई काज ओ अवश्य करताह, कारण ओ जे अहाँ सभ केँ बजबैत छथि से विश्वासयोग्य छथि। 25 यौ भाइ लोकनि, हमरा सभक लेल प्रार्थना करैत रहू। 26 ओहिठामक सभ भाय लोकनि केँ हमरा सभक दिस सँ पवित्र प्रेमक संग नमस्कार कहिऔन। 27 अहाँ सभ केँ प्रभुक समक्ष ई आज्ञा दैत छी जे, सभ भाय केँ ई पत्र पढ़ि कऽ सुनाओल जाय। 28 अपना सभक प्रभु यीशु मसीहक कृपा अहाँ सभ पर बनल रहय।


text:
अहां कहबय जे आखिर ई +92 कि छै?
ई +91 इंडिया के कोड अछि. इंडिया मे फोन करय सं पहिने अहां के 0 लगाबय पड़त आ फेर +91.
मुदा जखन +91 के जगह +92 सं फोन आबय तं सतर्क भ जाएब. आई-काल्हि +92 सं लोक सभ के खूब फोन आबय लागल अछि.
ई एकटा बड़का फ्रॉड के हिस्सा अछि. अहांके एहि फोन सं बड़का चपत लगि सकैत अछि. अहां के बिल सं काफी टका माइनस भ सकैत अछि. आर्थिक नुकसान झेलय पड़ि सकैत अछि.
एहनो भ सकैत अछि जे चूंकि ई नंबर पाकिस्तान के अछि ताही
लेल अहां दस तरहक झमेला मे सेहो फंसि सकैत छी.
आई हमरो पास एकटा फोन आएल छल. चूंकि आई हमर ऑफ होएत अछि ताही लेल कनि देर तक बिछावन पर पड़ल छलौं.
उठला पर देखय छी जे एकटा मिस्ड कॉल अछि. फोन नंबर छल +923086922763. फोन के शुरूआती कोड पर ध्यान नहि द हम अपन आदतक अनुसार मिस्ड कॉल पर फोन करि देलौं.
लागज जे गाम तरफ सं किनको फोन होएतन्हि.
ओम्हर सं फोन उठैबतहि चालू भ गेल जे अहां के वोडाफोन के तरफ सं 25 लाख के इनाम के लेल चुनल गेल अछि.
हमरा तुंरत शंका भ गेल जे अगर वोडाफोन की तरफ सं इनाम मिलल अछि तं ओ भोर मे किएक फोन करत. आ अगर करबो करत तं एकर सूचना ओ डाक सं आ फेर अपन बिल के संग भेजत.
ई बात कहि हम तुरंत ओहि फोन के काटलौं. वोडाफोन के फोन करय लागलौं. मुदा वोडाफोन वाला के कस्टमर केयर के फोन 111 मे ओकर कस्टमर केयर के ककरो सं बात करय के ऑप्शन नहि आबैत अछि.
ई वोडाफोन के सभसं बड़का खराबी अछि. एकरा लेल हम ओकर बिल वाला ऑप्शन चुनि ओकर कस्टमर केयर अधिकारी सं गप करलौं आओर एहि फोन के बारे मे बतएलौं जे ई केहन फोन अछि. हमरा लगैत अछि जे ई फ्रॉड अछि.
हमर बात पर सहमति जताबैत ओ सेहो कहलाह जे ई फोन पाकिस्तान सं अछि आओर आई-काल्हि पाकिस्तान आओर दोसर देश सं एहन फ्रॉड...जालसाजी भ रहल अछि जेहि मे अहां के इनाम जीतए के झांसा द अहां से रकम ऐंठ लेल जाएत अछि.
ओ तुरंत हमर नंबर के हाईलाइट करि देलखिन्ह आओर कहलखिन्ह जे आब अहां के एहन कोनो फोन नहि आएत.
अगर अहां सभ के फोन पर एहन कोनो फोन आबय तं ओहि मिस्ड कॉल के जवाब नहि दिअ. जेहि फोन के अहां नहि जानय छी ओहि पर बेसि देर तक गप नहि करु. फेर अगर ओ फोन +91 छोड़ि +92 आ दोसर कोड सं होए तं बात तं एकदम नहि करु आओर तुरंत एकर सूचना अपन फोन सर्विस देबय वाला के देल करिऔ.
आई-काल्हि ईमेल पर सेहो बैंक सं आओर दस ठाम सं फोन आएत जे अहां के ई इनाम मिलल अछि. अहां ई जीतलौं अ. अहां के एहि अवार्ड के लेल चुनल गेल अछि. अहां के एहि नौकरी के ऑफर अछि.
एहि सभ सं बचि क रहुं. कोनो मेल पर अपन बैंक खाता के नंबर... अपन कोनो निजी जानकारी नहि भेजल करु. अपन कोनो पासवर्ड नहि देल करु.
एकर बादहुं फंसि गेल छी एकर सूचना पुलिस आ दोसर अधिकारी के जरूर दी जेहि सं दोसर लोक एहि सं बचि सकय आओर फ्रॉड करय वाला के खिलाफ कार्रवाई भ सकय.


text:
दरभंगा । सृष्टि फाउंडेशन द्वारा आयोजित दरभंगा नृत्य उत्सव स वीरान पड़ल ऐतिहासिक इन्द्रभवन एक बेर फेर रोशन भेल। सप्तरंगी प्रकाश मे चमचमाइत इन्द्रभवन क पूरा परिसर जगमगा उठल, वस्तुत: दरभंगावासी कए बहुत दिनक बाद एकर वास्तविक सौन्दर्य देखबा लेल भेटल।
दरभंगा नृत्य उत्सव क आगाज पारम्परिक रूप स दीप प्रज्ज्वलित क प्रसिद्ध नृत्यांगना नीलम चौधरी, अंतरराष्ट्रीय कत्थक नृत्यांगना डा रंजना सरकार आ गुरु हिमांशु शेखर
नायक क द्वारा सामुहिक रूप स कैल गेल।। एहि अवसर पर उद्घाटन समारोह कए संबोधित करैत नृत्यांगना नीलम चौधरी कहलनि जे हमसब अपन व्यावहारिक जीवन मे हर पल नृत्य क मुद्रा स जुड़ल रहैत छी। भोर ओछान छोड़बा स ल कए राति कए ओछान पर जाइत तक इ दृष्टव्य अछि। रंजना सरकार नृत्य क बढ़ैत आयाम पर जोर दैत वर्तमान परिदृश्य मे एकर उपयोगिता बतालथि। कहलीह जे जीवन मे संगीत आ नृत्य नहि अछि त ओ छुछुआन अछि। ओतहि अपन संबोधन मे भावुक होइत गुरु हिमांशु शेखर नायक कहला जे आइ सृष्टि क स्वरूप कए देखैत छी त आंखि स खुशी स डबडबा जाइत अछि। ओ कहला जे आइ समय क प्रतिकूल परिस्थिति कए याद करैत छी त मन अचंभित भ उठैत अछि, मुदा इ जयप्रकाश क अथक लगन अछि, जे आइ सांस्कृतिक रुप स समृद्ध मिथिला मे सेहो ओडिसी कए एहि स्वरूप मे स्थापित कैल
गेल अछि। एहि स पूर्व स्मारिका क विमोचन कैल गेल।
कार्यक्रम का शुभारंभ रितु, सपना, हरिओम आ अन्य द्वारा सरस्वती वंदना स भेल। नृत्य क शुरूआत मंगलाचरण स भेल जे ओडिसी नृत्य क पांच भाग में स पहिल छल। छोट- छोट बच्चा द्वारा प्रस्तुत एहि नृत्य क त्रिभंग छटा दर्शक क मन मोह लेलक। आशीर्वाद स्वरूप उपस्थित कलाप्रेमी सब पूरा परिसर कए अपन ताली स गुंजायमान क देलथि। छोट-छोट बच्चा सब भगवान शिव क अराधना में नागेन्द्रहराय नृत्य प्रस्तुत कलक। कार्यक्रम मे अंतरराष्ट्रीय स्तर क ओडिसी नर्त्तक सचिकान्त प्रधान
अपन भाव भंगिमा स सब कए आकर्षित कलाह। कत्थक नर्तक मधुरिमा गोस्वामी नृत्य क संग संग पेन्टिंग स दर्शक कए आश्चर्यचकित क देलथि। भरतनाट्यम क
प्रस्तुति स सोनपुर मंडल क सम्राट आध्या सेहो दर्शक कए प्रभावित कलथि। भगवान विष्णु क विभिन्न रुप पर आधारित विष्णु वंदना नृत्य स पूरा परिसर भक्तिमय भ
गेल। ताल आ छन्द क प्रधानता रखैत नृत्य वसन्त पल्लवी कए प्रस्तुत करैत पलक राज, आदर्श उज्जवल, कोमल माँझी, रिषिका भारती आ प्रियांशी मिश्रा सुर आ
ताल क समन्वयता एक देखेलथि। सृष्टि फाउंडेशन क निदेशक जयप्रकाश पाठक क नेतृत्त्व मे पंच महाभूत क प्रस्तुति मे पृथ्वी, जल, वायु, अग्नि आ आकाश में स
कोनो एकटा कए नहि रहबा स ब।्रह्माण्ड क चरण -प्रचलन बन्द हेबाक दृश्य प्रस्तुत केलथि। बिहार क सोंधी मिट्टी क महक कए समेटैत कजरी, झिझिया, छठ, सामा चकेवा, होली आधारित लोक नृत्य क प्रस्तुति स कलाकार पुरा जनमानस कए विशेषकर महिला कए अपन अतीत क भ्रमण करा देलक। मंच संचालन पल्लवी विश्वास केलथि।